pythainlp/thai-wiki-dataset-v4 huggingface dataset:
แลร์รี ฟลินต์

ลอว์เรนซ์ แคลกซตัน ฟลินต์ หรือ แลร์รี ฟลินต์ (1 พฤศจิกายน ค.ศ. 1942 – 10 กุมภาพันธ์ ค.ศ. 2021) นักธุรกิจผู้จัดพิมพ์ชาวอเมริกัน เป็นผู้บริหารสูงสุดของแลร์รีฟลินต์พับลิเคชันส์ ผู้จัดพิมพ์นิตยสารฮัสเลอร์ และสื่อลามกอื่น ๆ ได้รับการจัดอันดับโดยนิตยสารแอรีนา ในปี ค.ศ. 2003 ติดอันดับหนึ่งจาก "รายชื่อ 50 บุคคลที่มีอิทธิพลในแวดวงสื่อลามก" 
ฟลินต์เกิดที่รัฐเคนทักกี เริ่มทำธุรกิจตั้งแต่อายุ 23 ปี โดยเริ่มจากกิจการบาร์เหล้าในปี ค.ศ. 1965 และขยายกิจการเป็นคลับชั้นสูงที่มีการขายบริการ ชื่อ "ฮัสเลอร์คลับ" มีสาขาในหลายเมืองใหญ่เช่น แอครอน คลีฟแลนด์ โคลัมบัส ซินซินแนติ และโทเลโด 
ในปี ค.ศ. 1972 ฟลินต์เริ่มตีพิมพ์จดหมายข่าว "ฮัสเลอร์ นิวส์เลตเตอร์" เพื่อเป็นสื่อประชาสัมพันธ์กิจการของเขา ต่อมาในปี 1973 ผลประกอบการคลับของเขาเริ่มไม่ดี หลังเกิดเศรษฐกิจตกต่ำในสหรัฐอเมริกา เนื่องจากวิกฤตการณ์น้ำมัน และตัดสินใจปรับปรุงจดหมายข่าวของเขาเป็นหนังสือลามกอย่างเต็มรูปแบบ เริ่มตีพิมพ์ฉบับแรก ฉบับเดือนกรกฎาคม ค.ศ. 1974 นิตยสารฮัสเลอร์เริ่มประสบความสำเร็จในสหรัฐอเมริกา และเริ่มตีพิมพ์ภาพถ่ายที่ล่อแหลมยิ่งขึ้น โดยเป็นนิตยสารฉบับแรกที่ตีพิมพ์ภาพอวัยวะเพศหญิงอย่างเปิดเผย ตั้งแต่ฉบับเดือนพฤศจิกายน ค.ศ. 1974 และฉบับเดือนสิงหาคม ค.ศ. 1975 ที่ตีพิมพ์ภาพแอบถ่ายของแจเกอลีน เคนเนดี โอนาสซิส ภรรยาหม้ายของอดีตประธานาธิบดีจอห์น เอฟ. เคนเนดี ที่ถ่ายโดยปาปาราซซีไว้ตั้งแต่ปี ค.ศ. 1971 นิตยสารฉบับนี้ทำยอดขายถึง 1 ล้านฉบับในเวลาเพียงไม่กี่วันหลังวางจำหน่าย 
ตั้งแต่ปี ค.ศ. 1998 บริษัทแลร์รีฟลินต์พับลิเคชันส์ (LFP) ของเขาเริ่มผลิตภาพยนตร์ลามก และตกเป็นข่าวว่าถูกฟ้องร้องโดยกลุ่มนักรณรงค์เพื่อการป้องกันโรคเอดส์ ว่าละเมิดสิทธิ์ของนักแสดงที่จะได้รับความคุ้มครองจากปัจจัยเสี่ยงที่ทำให้ติดโรคทางเพศสัมพันธ์ โดยไม่ให้นักแสดงใช้ถุงยางอนามัย 
ในช่วงบั้นปลายชีวิต เขากลายเป็นผู้พิการ เดินไม่ได้และต้องนั่งรถเข็นตลอดเวลา และมีปัญหาในการพูดเนื่องจากกล่องเสียงถูกทำลาย หลังจากเขาถูกมือปืนใช้สไนเปอร์ลอบสังหาร เมื่อปี ค.ศ. 1978
รูเพิร์ต เฟรนด์

รูเพิร์ต เฟรนด์  เกิดเมื่อวันที่ 1 ตุลาคม ค.ศ. 1981 เป็นนักแสดงชาวอังกฤษ เป็นที่รู้จักจากผลงานการแสดงในบท มร.วิกแฮม ในภาพยนตร์ปี 2005 เรื่อง "Pride and Prejudice" และบทเจ้าชายอัลเบิร์ตในภาพยนตร์ปี 2009 เรื่อง "The Young Victoria"
หางนกยูงฝรั่ง

หางนกยูงฝรั่ง  หรือที่เรียกว่า นกยูง, นกยูงฝรั่ง, ชมพอหลวง, ส้มพอหลวง (ภาคเหนือ), หงอนยูง (ภาคใต้), อินทรี (ภาคกลาง), และยูงทอง (มหาวิทยาลัยธรรมศาสตร์) พันธุ์ไม้จากทวีปแอฟริกาอยู่ในวงศ์พืชตระกูลถั่ว เป็นไม้ยืนต้นขนาดใหญ่ ผลัดใบในหน้าแล้ง ทรงพุ่มต้นแผ่กว้าง ใบเป็นใบประกอบแบบขนนกสองชั้น ดอกเป็นช่อออกที่ปลายกิ่ง มีกลีบห้ากลีบ สีแดงจัดจนถึงสีส้ม ฝักเป็นลักษณะฝักถั่วแบนยาว เมื่อแก่จะเป็นฝักแห้งแข็งสีดำ
ประวัติ.
หางนกยูงฝรั่งมีชื่อวิทยาศาสตร์ ว่า "Delonix regia" (Bojer) Raf. อยู่ ในวงศ์ถั่ว (Leguminosae) เช่นเดียวกับนนทรี ขี้เหล็ก ประดู่แดง ชงโค คูน กาหลง กัลปพฤกษ์ และก้ามปู เป็นพันธุ์ไม้ที่มีถิ่นกำเนิดเดิมอยู่บนเกาะมาดากัสการ์ ทวีปแอฟริกา ค้นพบครั้งแรกเมื่อปี พ.ศ. 2367 โดยนักพฤกษศาสตร์ชาวออสเตรเลีย
ในประเทศไทยมีผู้นำเข้ามาปลูกเพื่อความสวยงาม โดยปัจจุบันมีต้นหางนกยูงสองชนิดคือหางนกยูงฝรั่งและหางนกยูงไทยที่เป็นไม้พุ่มและดอกสีสดใสหลากสี
ลักษณะทางพฤกษศาสตร์.
เป็นไม้ยืนต้นขนาดกลาง ต้นโตเต็มที่สูงราว 12 - 18 เมตร เรือนยอดแผ่กว้างทรงกลมคล้ายร่ม แผ่กิ่งก้านออกคล้ายก้ามปู แต่มีขนาดเล็กกว่า ลำต้นเกลี้ยง เปลือกสีน้ำตาลอ่อนอมขาวถึงสีน้ำตาลเข้ม โคนต้นเป็นพูพอน มักมีรากโผล่พ้นดินออกโดยรอบเมื่อโตเต็มที่ ใบเป็นใบประกอบขนนกสองชั้นเรียงเวียนสลับและมีใบย่อยเรียงตรงข้ามกัน ขนาดใบย่อยใกล้เคียงกับใบย่อยของมะขาม แผ่นใบรูปขอบขนาน ปลายกลมโคนเบี้ยว ผิวใบเกลี้ยง เป็นพืชผลัดใบ ในประเทศไทยมักผลัดใบในฤดูร้อนช่วงเดือนมีนาคมถึงมิถุนายน
ออกดอกดกและทิ้งใบทั้งต้น เหลือแต่ดอกบานสะพรั่งดูงดงามเป็นพิเศษ ช่อดอกออกตามปลายกิ่ง และตามง่ามใบใกล้ปลายกิ่ง ประกอบด้วยกลีบดอก 5 กลีบ และเกสรตัวผู้ยาวงอนออกมาเหนือกลีบดอก กลีบดอกหางนกยูงความจริงประกอบด้วยสี 2 สี คือสีแดงและสีเหลือง แต่ส่วนใหญ่จะมี 2 สีนี้อยู่ด้วยกันจึงเห็นเป็นสีแสด ดอกใดที่สีเหลืองมากกว่าก็เป็นสีแสดออกเหลือง ดอกใดสีแดงมากกว่าก็เป็นสีแสดออกแดง แต่ก็มีหางนกยูงบางต้นออกดอกสีแดงแท้ๆ และบางต้นออกดอกสีเหลืองบริสุทธิ์ซึ่งหาได้ยาก โดยทั่วไปจึงพบแต่หางนกยูงฝรั่งสีแสด ทั้งนี้ผลของหางนกยูงฝรั่งเป็นฝักแบนโค้งรูปดาบ และเมล็ดเรียงตามขวาง
การขยายพันธุ์ใช้เมล็ดเป็นหลัก และสามารถใช้วิธีติดตา ต่อกิ่ง เสียบยอด (ที่จะทำให้ไม่กลายพันธุ์) และขึ้นได้ดีในดินทั่วไป
ฤดูออกดอก.
หางนกยูงฝรั่งออกดอกเป็นช่อ ในช่วงช่วงอากาศร้อนและแห้งแล้ง ปีใดอากาศร้อนและแห้งแล้งมากจะยิ่งออกมาก ดอกดกและทิ้งใบทั้งต้น เหลือแต่ดอกบานสะพรั่ง
สรรพคุณทางยา.
รากนำมาต้มหรือทอดรับประทานกับอาหาร เป็นยาขับโลหิตในสตรี แก้อาการบวมต่าง ๆ ลำต้นนำมาฝนทาแก้พิษ ถอนพิษสัตว์ต่อยกัดได้ เมล็ดอ่อนของหางนกยูงฝรั่งนำมากินสด ๆ ได้ สำหรับเมล็ดแก่ต้องนำมาทำให้สุกเสียก่อนจึงจะใช้กินได้ เพราะมีสารประกอบบางชนิดที่เป็นพิษ แต่จะถูกทำลายด้วยความร้อน
ดอกสามารถนำมาไล่แมลงวีได้
เกร็ด.
หางนกยูงฝรั่ง (ที่ออกดอกสีทองซึ่งหาได้ยาก) เป็นต้นไม้พระราชทานให้เป็นต้นไม้ประจำมหาวิทยาลัยธรรมศาสตร์ (ชาวธรรมศาสตร์ เรียกว่า "ต้นยูงทอง") และนอกจากนี้ยังเป็นต้นไม้มงคลประจำมหาวิทยาลัยราชภัฏอุตรดิตถ์ มหาวิทยาลัยราชภัฏเทพสตรี และโรงเรียนจ่าอากาศ
รากของต้นหางนกยูงฝรั่งสามารถชอนไชได้ไกล จนสามารถดันพื้นถนน ทางเท้า และโครงสร้างอื่น ๆ ให้แตกและเสียหายได้ง่ายดาย
วัลลภ ไทยเหนือ

นายแพทย์ วัลลภ ไทยเหนือ (เกิด 10 กุมภาพันธ์ พ.ศ. 2488) อดีตรัฐมนตรีช่วยว่าการกระทรวงสาธารณสุข ในรัฐบาลของพลเอกสุรยุทธ์ จุลานนท์ หลังการรัฐประหารในประเทศไทย พ.ศ. 2549 และอดีตปลัดกระทรวงสาธารณสุข
ประวัติ.
นายแพทย์วัลลภ ไทยเหนือ เกิดเมื่อวันที่ 10 กุมภาพันธ์ พ.ศ. 2488 ที่กรุงเทพมหานคร เป็นบุตรของนายแพทย์มะลิ ไทยเหนือ อดีตรองปลัดกระทรวงสาธารณสุข 
นายแพทย์วัลลภ สมรสกับนางพวงทอง ไทยเหนือ มีบุตร 2 คน คือ นายวรพล ไทยเหนือ และนางสาววรพธู ไทยเหนือ
นายแพทย์วัลลภ สำเร็จการศึกษาแพทยศาสตร์บัณฑิต คณะแพทยศาสตร์ศิริราชพยาบาล มหาวิทยาลัยมหิดล เมื่อปี พ.ศ. 2512 วุฒิบัตรผู้เชี่ยวชาญด้านสูติ - นรีเวช จากมหาวิทยาลัยจอห์นฮอปสกินส์ สหรัฐอเมริกา พ.ศ. 2518 และปริญญาโท ทางสาธารณสุข จากเดียวกัน ในปี พ.ศ. 2519 ต่อมาในปี พ.ศ. 2545 ได้รับปริญญาดุษฎีบัณฑิตกิตติมศักดิ์ ทางสาธารณสุข มหาวิทยาลัยมหิดล
การทำงาน.
นายแพทย์วัลลภ ไทยเหนือ เริ่มรับราชการในสังกัดกระทรวงสาธารณสุข จนได้รับตำแหน่งอธิบดีกรมอนามัย ในระหว่างปี พ.ศ. 2542 - พ.ศ. 2544 อธิบดีกรมควบคุมโรคติดต่อ ในปี พ.ศ. 2544 - พ.ศ. 2545 และตำแหน่งสุดท้ายคือ ปลัดกระทรวงสาธารณสุข ในปี พ.ศ. 2545 - พ.ศ. 2548 ก่อนจะถูกสุดารัตน์ เกยุราพันธุ์ ปลดจากตำแหน่ง ซึ่งนายแพทย์วัลลภ ไทยเหนือ ได้แถลงโต้เหตุโดนปลดว่าเป็นเพราะขวางการประมูลคอมพิวเตอร์มูลค่า 900 ล้าน
ต่อมาได้เข้าทำงานการเมืองกับพรรคประชาธิปัตย์ โดยลงสมัครรับเลือกตั้งในปี พ.ศ. 2548 แบบบัญชีรายชื่อ และได้รับเลือกตั้งเป็น ส.ส.สมัยแรก ต่อมาในการจัดตั้งรัฐบาลหลังการรัฐประหาร พ.ศ. 2549 จึงได้รับตำแหน่งรัฐมนตรีช่วยว่าการกระทรวงสาธารณสุข และลาออกจากตำแหน่ง เมื่อวันที่ 6 พฤศจิกายน พ.ศ. 2550 เพื่อลงสมัครรับเลือกตั้ง ส.ส.
ในการเลือกตั้ง พ.ศ. 2550 นายแพทย์วัลลภ ไทยเหนือ ได้ลงสมัคร ส.ส.แบบสัดส่วน กลุ่ม 4 สังกัดพรรคเพื่อแผ่นดิน และได้รับเลือกตั้งเป็น ส.ส.สมัยที่สอง ต่อมาในปี พ.ศ. 2553 ได้หันมาร่วมกิจกรรมอย่างไม่เป็นทางการกับพรรคภูมิใจไทย ต่อมาหลังการยุบสภาในเดือนพฤษภาคม พ.ศ. 2554 ได้ลาออกจากพรรคเพื่อแผ่นดิน และประกาศวางมือทางการเมือง
ธีรวุฒิ บุตรศรีภูมิ

พลตำรวจเอก ธีรวุฒิ บุตรศรีภูมิ อดีตผู้บัญชาการตำรวจภูธรภาค 9 และ 7 ผู้ช่วยผู้บัญชาการตำรวจแห่งชาติ กรรมการตุลาการศาลปกครองผู้ทรงคุณวุฒิ กรรมการข้าราชการตำรวจผู้ทรงคุณวุฒิ และอดีตรัฐมนตรีช่วยว่าการกระทรวงมหาดไทย ในรัฐบาลของพลเอกสุรยุทธ์ จุลานนท์ หลังการรัฐประหารในประเทศไทย พ.ศ. 2549
ประวัติ.
ธีรวุฒิ บุตรศรีภูมิ เกิดเมื่อวันที่ 12 กันยายน พ.ศ. 2487 ที่ตำบลลาดบัวขาว อำเภอสีคิ้ว จังหวัดนครราชสีมา สมรสกับนางสกุล บุตรศรีภูมิ มีบุตรชาย 3 คน ธีรวุฒิ บุตรศรีภูมิ สำเร็จการศึกษาจากโรงเรียนนายร้อยตำรวจ รุ่นที่ 20 รุ่นเดียวกันกับ สันต์ ศรุตานนท์ และสุนทร ซ้ายขวัญ และสำเร็จการศึกษาระดับปริญญาโท ด้านรัฐประศาสนศาสตร์ จากสถาบันบัณฑิตพัฒนบริหารศาสตร์ (นิด้า) นอกจากนี้ยังผ่านการอบรมหลักสูตรเอฟบีไอ จากประเทศสหรัฐอเมริกาอีกด้วย
การทำงาน.
ธีรวุฒิ บุตรศรีภูมิ รับราชการตำรวจ เคยดำรงตำแหน่ง ผบ.หมวด สถานีตำรวจภูธรอำเภอหนองจิก จังหวัดปัตตานี เป็นผู้บัญชาการตำรวจภูธรภาค 9, ภาค 7 มีผลงานปราบปรามขบวนการโจรก่อการร้ายหลายราย เช่น ยูโซะ ท่าน้ำ และถูกยิงได้รับบาดเจ็บจากการปะทะกับผู้ก่อความไม่สงบถึง 3 ครั้ง โดยก่อนจะเกษียณอายุราชการในตำแหน่งผู้ช่วยผู้บัญชาการตำรวจแห่งชาติ ในปี พ.ศ. 2547 ดำรงตำแหน่งผู้บัญชาการตำรวจภูธรภาค 9 โดยระหว่างอยู่ในตำแหน่งดังกล่าว ได้ควบคุมและจัดการสถานการณ์จนเป็นช่วงเวลาที่มีเหตุการณ์เกิดขึ้นน้อยที่สุด และได้เกษียณอายุราชการตำแหน่งผู้ช่วยผู้บัญชาการตำรวจแห่งชาติ ในชั้นยศ "พลตำรวจโท" 
หลังจากเกษียณอายุราชการ ได้รับแต่งตั้งเป็นกรรมการตุลาการศาลปกครอง (ผุ้ทรงคุณวุฒิ) เป็นอนุกรรมการพิจารณาและไตร่สวน คณะกรรมการการเลือกตั้ง และเป็นกรรมการข้าราชการตำรวจผู้ทรงคุณวุฒิ (จากการเลือกตั้งโดยข้าราชการตำรวจทั่วประเทศ) อีกด้วย
ต่อมาในการจัดตั้งรัฐบาลหลังการรัฐประหาร พ.ศ. 2549 พลตำรวจโท ธีรวุฒิ บุตรศรีภูมิ ได้รับตำแหน่งรัฐมนตรีช่วยว่าการกระทรวงมหาดไทย กำกับดูแลการแก้ไขปัญหาความไม่สงบใน 3 จังหวัดชายแดนภาคใต้ทั้งนี้ ธีรวุฒิ บุตรศรีภูมิ เป็นข้าราชการตำรวจเพียงไม่กี่นายที่ได้รับพระราชทานบรรดาศักดิ์ Dato จากสุลต่านแห่งรัฐกลันตัน
หลังจากพ้นตำแหน่งรัฐมนตรี ธีรวุฒิ บุตรศรีภูมิ ได้รับการแต่งตั้งให้เป็นที่ปรึกษากิตติมศักดิ์ในคณะกรรมาธิการหลายคณะในสภาผู้แทนราษฏร อาทิ คณะกรรมาธิการการตำรวจ คณะกรรมาธิการวิสามัญพิจารณาศึกษาแนวทางปรองดองแห่งชาติ และคณะกรรมาธิการการกฎหมาย การยุติธรรมและสิทธิมนุษยชน โดยมีบทบาทในฐานะประธานคณะทำงานพิจารณาแก้ไข พ.ร.บ.ตำรวจ อีกด้วย
ต่อมาในปี พ.ศ. 2557 มีพระบรมราชโองการโปรดเกล้าฯ พระราชทานยศเป็นพลตำรวจเอกเป็นกรณีพิเศษ
เกล็น จอห์นสัน

เกล็น แมคลาวด์ คูเปอร์ จอห์นสัน (,เกิดวันที่ 23 สิงหาคม ค.ศ. 1984) มีชื่อเกิดว่า เกล็น แมคลาวด์ คูเปอร์ สตีเฟนส์  เป็นอดีตนักฟุตบอลชาวอังกฤษ ตำแหน่งแบ็กขวาหรือฟูลแบ็ก
สโมสรอาชีพ.
ลิเวอร์พูล.
ฤดูกาล 2014–15.
ในวันที่ 29 พฤศจิกายน ค.ศ. 2014 จอห์นสันได้ทำประตูชัยให้ ลิเวอร์พูล เปิดรังแอนฟีลด์ เอาชนะ สโตกซิตี 1-0 และประตูนี้ของจอห์นสันทำให้ได้รับการโหวตเป็นประตูยอดเยี่ยมประจำเดือนพฤศจิกายนจาก EA SPORTS
หลังจบฤดูกาลนี้ จอห์นสันได้ย้ายไปเล่นให้กับสโตกซิตี แบบไม่มีค่าตัว ด้วยสัญญา 3 ปี 
สโตกซิตี.
ฤดูกาล 2015–16.
หลังจากย้ายมาสโตกซิตี ในนัดแรกของฤดูกาล ลิเวอร์พูลเป็นฝ่ายบุกไปเยือนสโตกซิตี ที่สนามบริแทนเนียสเตเดียม ซึ่งลิเวอร์พูลเป็นฝ่ายเอาชนะไปได้ 0-1 จากลูกยิงของฟีลีปี โกชิญญู แต่จอห์นสันก็เกือบยิงประตูลิเวอร์พูลซึ่งเป็นทีมเก่าของตนเองได้ในนาทีที่ 35
 "ณ วันที่ match played 7 November 2015"
 "ณ วันที่ 19 June 2014"
พระเจ้าสุกโกทนะ

พระเจ้าสุกโกทนะ เป็นพระราชโอรสของพระเจ้าสีหหนุ และพระนางกัญจนา เสด็จพระราชสมภพในกรุงกบิลพัสดุ์ แคว้นสักกะ 
พระเจ้าสุกโกทนะทรงมีพระมเหสีพระนามว่า นางกีสาโคตมี และมีพระราชโอรสพระองค์หนึ่ง คือพระอานนท์ ซึ่งประสูติวันเวลาเดียวกันกับพระโคตมพุทธเจ้า จึงเรียกว่าเป็นสหชาติ
พระเจ้าสุกโกทนะ และนางกีสาก็เลี้ยงดูพระราชโอรสเป็นอย่างดี จนกระทั่งเจริญวัย และออกบวช
ชวินโรจน์ ลิขิตเจริญสกุล

ชวินโรจน์ ลิขิตเจริญสกุล (ชื่อเดิม : ชวิน ลิขิตเจริญพงษ์) (ชื่อเล่น: เฟม) เป็นนักแสดงเด็กที่มีชื่อเสียงจากเรื่อง บ้านฉัน..ตลกไว้ก่อน (พ่อสอนไว้) เกิดเมื่อวันที่ 17 พฤษภาคม พ.ศ. 2541
ประวัติ.
เฟมจบชั้นมัธยมศึกษาปีที่ 6 ที่โรงเรียนสาธิตมหาวิทยาลัยศรีนครินทรวิโรฒประสานมิตร (ฝ่ายมัธยม) จากนั้นเข้าศึกษาระดับปริญญาตรี สาขาวิชาเอกการแสดงและกำกับการแสดงภาพยนตร์ และระดับปริญญาโท สาขา เอกภาพยนตร์และสื่อดิจิทัล ที่วิทยาลัยนวัตกรรมสื่อสารสังคม มหาวิทยาลัยศรีนครินทรวิโรฒ เฟมเป็นลูกชายคนโตของ นายชัยรัตน์ ลิขิตเจริญพงษ์ และนางจิรวัฒน์ ลิขิตเจริญพงษ์ มีพี่น้อง 2 คนโดยเป็นลูกคนโต และมีน้องชาย 1 คนชื่อ ชินวัตร ลิขิตเจริญสกุล
โรงเรียนบางดีวิทยาคม

โรงเรียนบางดีวิทยาคม เป็นโรงเรียนสหศึกษาให้การศึกษาตั้งแต่ระดับมัธยมศึกษาตอนต้น ถึงระดับมัธยมศึกษาตอนปลาย สังกัดกรมสามัญศึกษา กระทรวงศึกษาธิการ
ประวัติ.
ในปีการศึกษา 2537 สำนักงานสามัญศึกษาจังหวัดตรังได้จัดตั้งให้โรงเรียนบางดีวิทยาคมเป็นสาขาของโรงเรียนสามัคคีศึกษา เปิดสอนในระดับมัธยมศึกษาตอนต้น โดยใช้ที่สาธารณประโยชน์ของตำบลบางดี จำนวน 40 ไร่ ในขณะนั้นโรงเรียนยังไม่ได้รับการสนับสนุนงบประมาณในการก่อสร้างอาคาร จึงได้ใช้สถานที่อาคารศูนย์เยาวชนตำบลบางดี และได้คณะครูอาจารย์จากโรงเรียนสามัคคีศึกษามาช่วยสอน โดยมีนายวิชิต เนาสุวรรณ์ ผู้ช่วยผู้อำนวยการโรงเรียนสามัคคีศึกษาเป็นผู้ดูแล มีนักเรียน 47 คน จากนั้นนักเรียนเพิ่มขึ้นทุกปี ในปีการศึกษา 2540 สำนักงานสามัญศึกษาจังหวัดตรังได้มอบหมายให้ นายวรวุธ น้ำผุด อาจารย์ 2 ระดับ 7 โรงเรียนสามัคคีศึกษามาเป็นผู้ดูแลโรงเรียนแทนนายวิชิต เนาสุวรรณ์
วันที่ 10 สิงหาคม พ.ศ. 2540 กรมสามัญศึกษาได้ประกาศจัดตั้งให้เป็นโรงเรียนบางดีวิทยาคม โดยแต่งตั้งให้ นายวรวุธ น้ำผุด เป็นครูใหญ่ บรรจุและแต่งตั้งครูอาจารย์ มาร่วมพัฒนาอีก 5 คน โรงเรียนได้พัฒนาเรื่อยมาทั้งด้านอาคารสถานที่และจำนวนนักเรียน จนถึงปีการศึกษา 2545 ได้เปิดสอนในระดับมัธยมศึกษาตอนปลาย รับนักเรียนชั้นมัธยมศึกษาปีที่ 4 เข้าเรียนปีแรก จำนวน 32 คน และในปัจจุบันเปิดสอนจนถึงระดับมัธยมศึกษาปีที่ 6 คน มีบุคลากรทั้งครูและผู้บริหาร 20 คน นักการ 2 คน โดยนายสมบูรณ์ ธนากรรฐ์ ได้ย้ายมารับตำแหน่งผู้อำนวยการโรงเรียนคนที่ 2 เมื่อเดือนธันวาคม พ.ศ. 2551
สัญลักษณ์โรงเรียนบางดีวิทยาคม.
ตราสัญลักษณ์ประจำโรงเรียน.
เสมาธรรมจักรครอบดอกบัว ด้านล่างมีแพรแถบมีข้อความว่า "โรงเรียนบางดีวิทยาคม" ซึ่งสัญลักษณ์เสมาธรรมจักร ครอบดอกบัว หมายถึง ความรู้ดี ประพฤติดี มีคุณธรรม
สีประจำโรงเรียน.
สีม่วงคู่กับสีขาว
ปรัชญาประจำโรงเรียน.
ปญฺา โลกสมิ ปชฺโชโต ปัญญาเป็นแสงสว่างในโลก
คำขวัญประจำโรงเรียน.
เลิศล้ำคุณธรรม สร้างสรรค์วินัย ใฝ่ใจศึกษา มุ่งพัฒนาชีวิต
ยุทธการที่มอนต์กิซาร์ด

ยุทธการที่มอนต์กิซาร์ด  เป็นการรบระหว่างราชวงศ์อัยยูบกับราชอาณาจักรเยรูซาเลมในวันที่ 25 พฤศจิกายน ค.ศ. 1177 พระเจ้าบอลด์วินที่ 4 แห่งเยรูซาเลม ผู้มีพระชนมายุเพียง 16 พรรษาและต้องทุกข์ทรมานจากพระอาการประชวรด้วยโรคเรื้อนได้นำกองทัพคริสเตียนเข้าต่อสู้กับกองทัพอิสลามของเศาะลาฮุดดีนจนกลายเป็นการเหตุการณ์เผชิญหน้ากันที่ถูกกล่าวขานมากที่สุดครั้งหนึ่งในยุคกลาง นักประวัติศาสตร์ชาวมุสลิมถือว่าความพ่ายแพ้ของเศาะลาฮุดดีนที่ยุทธการมอนต์กิซาร์ดนั้นรุนแรงมาก แต่ก็นำมาซึ่งชัยชนะในสิบปีต่อมาที่ยุทธการฮัททินในปี ค.ศ. 1187 แม้ว่าเศาะลาฮุดดีนจะเอาชนะพระเจ้าบอลด์วินได้ที่ยุทธการมาร์จอัยยุนในปี ค.ศ. 1179 แต่ก็ต้องพ่ายแพ้ให้กับพระเจ้าบอลด์วินอีกครั้งที่ยุทธการปราสาทเบลวัวร์ในปี ค.ศ. 1182
เพนท์เฮาส์ (นิตยสาร)

เพนท์เฮาส์  เป็นนิตยสารรายเดือนสำหรับผู้ชายที่ตีพิมพ์ตั้งแต่ ค.ศ. 1965 ก่อตั้งโดยบ็อบ กุชชีโอเน นักธุรกิจชาวอเมริกัน ที่ประเทศอังกฤษ และวางจำหน่ายในสหรัฐอเมริกาตั้งแต่ฉบับเดือนกันยายน ค.ศ. 1969 
ตั้งแต่เริ่มก่อตั้ง เพนท์เฮาส์วางตัวเป็นคู่แข่งโดยตรงกับนิตยสารเพลย์บอย วางตำแหน่งนิตยสารอยู่กึ่งกลางระหว่างเพลย์บอย กับฮัสเลอร์ คือเป็นหนังสือลามกระดับซอฟต์คอร์ ตีพิมพ์ภาพเปลือยที่เปิดเผยอวัยวะเพศสตรีและขนบริเวณอวัยวะเพศอย่างไม่โจ่งแจ้งนัก และแสดงภาพจำลองการร่วมเพศโดยไม่มีการสอดใส่ เพนท์เฮาส์มีบทความเกี่ยวกับการเมือง กีฬา แฟชั่น เทคโนโลยี และเรื่องตลกทางเพศ นางแบบหน้ากลางของเพนท์เฮาส์แต่ละฉบับมีชื่อเรียกว่า "เพนท์เฮาส์ เพ็ท" (Penthouse pet)
เนื่องจากยอดขายนิตยสารตกต่ำในช่วงปลายทศวรรษ 1990 ตั้งแต่ปี ค.ศ. 1998 เพนท์เฮาส์ฉบับตีพิมพ์ในสหรัฐอเมริกาเริ่มปรับระดับเป็นนิตยสารฮาร์ดคอร์ และตีพิมพ์ภาพการร่วมเพศอย่างโจ่งแจ้ง เริ่มตั้งแต่การตีพิมพ์ภาพจากเทปลับของพาเมลา แอนเดอร์สันกับสามี ทอมมี ลี รวมไปถึงการพยายามติดต่อบุคคลที่มีชื่อเสียงมาถ่ายภาพเปลือย เช่น โมนิกา ลูวินสกี บริษัทแม่ของเพนท์เฮาส์ คือ เจเนอรัลมีเดีย อิงค์.ประกาศล้มละลายในปี ค.ศ. 2003 
นิตยสารเพนท์เฮาส์ตีพิมพ์ในหลายประเทศ หลายภาษาทั่วโลก เช่น ฉบับตีพิมพ์ในออสเตรเลีย บัลแกเรีย เนเธอร์แลนด์ เยอรมนี กรีก นิวซีแลนด์ ฮังการี รัสเซีย สหราชอาณาจักร และฉบับภาษาไทย เพนท์เฮาส์ฉบับภาษาไทยเริ่มตีพิมพ์ตั้งแต่ พ.ศ. 2537
กำลังส่องสว่างดวงอาทิตย์

กำลังส่องสว่างดวงอาทิตย์ (solar luminosity, L☉) เป็นหน่วยวัดกำลังส่องสว่างหรือฟลักซ์การแผ่รังสี (พลังงานที่ปลดปล่อยออกมาในรูปโปรตอน) ถูกใช้โดยนักดาราศาสตร์เพื่อวัดความสว่างของดาวฤกษ์ ค่าดังกล่าวมีค่าเท่ากับค่ากำลังส่องสว่างของดวงอาทิตย์ที่ยอมรับกันในปัจจุบัน ซึ่งมีค่าเท่ากับ 3.839 × 1026 วัตต์ หรือ 3.839 × 1033 เอิร์ก/วินาที ค่าดังกล่าวจะสูงขึ้นเล็กน้อยเป็น 3.939 × 1026 วัตต์ (เท่ากับ 4.382 × 109 กิโลกรัม/วินาที) ถ้ารังสีนิวตริโนดวงอาทิตย์ถูกคิดรวมเข้าไปด้วยเช่นเดียวกับคลื่นแม่เหล็กไฟฟ้า ดวงอาทิตย์เป็นดาวแปรแสงอย่างอ่อน ดังนั้น ความสว่างของมันจึงมีความผันผวน ความผันแปรที่โดดเด่น คือ วัฏจักรสุริยะ (วัฏจักรจุดดับบนดวงอาทิตย์) ซึ่งทำให้เกิดความผันแปรตามเวลาราว ±0.1% ตัวแปรอื่น ๆ ตลอดช่วง 200-300 ปีที่ผ่านมามีการคาดการณ์ว่าส่งผลกระทบน้อยกว่านี้มาก
การคำนวณ.
กำลังส่องสว่างดวงอาทิตย์มีความเกี่ยวข้องกับความรับอาบรังสี ซึ่งถูกตรวจวัดที่โลกหรือดาวเทียมที่โคจรรอบโลก ค่ากลางของความรับอาบรังสีที่ระดับบนสุดของชั้นบรรยากาศของโลก บางครั้งเรียกว่า ค่าคงที่สุริยะ (<math>\begin{smallmatrix}I_\odot\end{smallmatrix}</math>) ความรับอาบรังสีจำกัดความว่าเป็นพลังงานต่อหน่วยพื้นที่ ดังนั้น ความสว่างดวงอาทิตย์ (พลังงานทั้งหมดที่ปลดปล่อยจากดวงอาทิตย์) จึงมีค่าเท่ากับความรับอาบรังสีที่โลกได้รับ (ค่าคงที่สุริยะ) คูณกับพื้นที่ของทรงกลมซึ่งมีรัศมีเท่ากับระยะห่างโดยเฉลี่ยระหว่างโลกกับดวงอาทิตย์:
 <math>L_\odot = 4\pi kI_\odot A^2\,</math>
เมื่อ A คือ หน่วยระยะทาง (ค่าทางหน่วยดาราศาสตร์เป็นเมตร) และ k เป็นค่าคงที่ (ซึ่งมีค่าใกล้เคียงกับ 1) ซึ่งสะท้อนให้เห็นความจริงที่ว่าระยะห่างโดยเฉลี่ยจากโลกถึงดวงอาทิตย์ไม่เท่ากับ 1 หน่วยดาราศาสตร์
รัศมีดวงอาทิตย์

รัศมีดวงอาทิตย์ เป็นหน่วยวัดระยะทางซึ่งถูกใช้เพื่อแสดงถึงขนาดของดาวฤกษ์ในทางดาราศาสตร์ โดยมีค่าเท่ากับรัศมีในปัจจุบันของดวงอาทิตย์:
 <math>1\, R_{\odot} = 6.955\times 10^8\, \hbox{m} = 0.004652</math> <math>\hbox{AU}</math>
รัศมีดวงอาทิตย์มีค่าประมาณ 695,500 กิโลเมตร (432,450 ไมล์) หรือประมาณ 110 เท่าของรัศมีโลก หรือราว 10 เท่าของรัศมีโดยเฉลี่ยของดาวพฤหัสบดี ค่าดังกล่าวเปลี่ยนแปลงได้เล็กน้อยเนื่องจากการหมุนรอบตัวเองของดาว ซึ่งมีผลต่อความรีแป้น 10 ส่วนในล้านส่วน ดูเพิ่มที่ 1 จิกะเมตร สำหรับระยะห่างที่คล้ายกัน
การแผ่รังสี

ในทางฟิสิกส์ การแผ่รังสี  หมายถึงกระบวนการที่อนุภาคพลังงานหรือคลื่นเคลื่อนที่ผ่านตัวกลางหรืออวกาศ รังสีสามารถแบ่งออกได้เป็นสองประเภท คือ รังสีที่แตกตัวได้และรังสีที่ไม่ก่อให้เกิดการแตกตัวของประจุ อย่างไรก็ตาม คำว่า "รังสี" มักหมายถึงกัมมันตภาพรังสีเพียงอย่างเดียว (คือ รังสีที่มีพลังงานเพียงพอที่จะทำให้อะตอมเปลี่ยนเป็นไอออน) แต่ความเป็นจริงแล้วก็สามารถหมายถึงรังสีที่ไม่ก่อให้เกิดการแตกตัวของประจุด้วยเช่นกัน (เช่น คลื่นวิทยุหรือแสงที่มองเห็นได้ด้วยตาเปล่า) รูปแบบเรขาคณิตของการแผ่รังสีออกจากตัวกลาง นำไปสู่ระบบของหน่วยวัดและหน่วยทางฟิสิกส์ที่สามารถใช้ได้กับรังสีทุกประเภท รังสีทั้งสองประเภทล้วนสามารถเป็นอันตรายต่อสิ่งมีชีวิตและสิ่งแวดล้อมทางธรรมชาติ
การแผ่รังสีสามารถนำไปใช้งานในงานทางด้านความร้อนต่าง ๆ เช่น แผ่นรองหัวเตาแก๊สอินฟาเรด การถ่ายเทความร้อนในอุปกรณ์ แลกเปลี่ยนความร้อน
การเมาเหตุเคลื่อนไหว

ภาวะป่วยจากการเคลื่อนไหว  คือภาวะที่เกิดจากความไม่สอดคล้องกันของการเคลื่อนไหวที่ได้จากการมองเห็นและการรับรู้ผ่านระบบรับรู้การเคลื่อนไหว (vestibular system's sense of movement) บางครั้งเรียกว่า อาการเมารถ เมาเรือ หรือเมาเครื่องบิน ตามสาเหตุ
อาการที่พบบ่อยได้แก่ อาการเวียนศีรษะ อ่อนเพลีย คลื่นไส้
โอเพนแฮนด์เซตอัลไลแอนซ์

โอเพ่นแฮนด์เซตอัลไลแอนซ์  เป็นกลุ่มพันธมิตรทางธุรกิจ ของบริษัทผู้พัฒนามาตรฐานเปิดสำหรับอุปกรณ์พกพา รวม 78 บริษัท รวมถึงกูเกิล เอเซอร์ อัสซุส เดลล์ เอชทีซี โมโตโรล่า ซัมซุง โซนี่ อิริคสัน อินเทล และ อีเบย์
ฮอรัส (มาร์เวลคอมิกส์)

ฮอรัส  เป็นตัวละครในมาร์เวลคอมิกส์ โดยมีต้นแบบมาจากเทพฮอรัสของตำนานเทพเจ้าแห่งไอยคุปต์
ประวัติตามท้องเรื่อง.
ฮอรัส เป็นหนึ่งในสมาชิกของ เฮลิโอโพลิแทน ที่มีการช่วงชิงความเป็นใหญ่ในชั้นเทพ และอาศัยอยู่ใน เซเลสเทียล-เฮลิโอโพลิส เขาเป็นบุตรชายของโอซิริส และไอซิส โดยฮอรัสถือเป็นเทพแห่งความยุติธรรม รวมถึงการพิพากษาผลแห่งกรรมตามความเชื่อของชาวอียิปต์
ฮอรัส เคยถูกกักขังร่วมกับโอซิริส และไอซิสในปิรามิดมาเป็นระยะเวลาสามพันปีโดยฝีมือของเซธ ในกาลต่อมาเขาได้พบกับธอร์กับโอดินเมื่อช่วงที่ปิรามิดได้ย้ายมาปรากฏที่นิวยอร์ก เหตุการณ์ในครั้งนั้น เขาได้เข้าร่วมในศึก เซเลโมนี่ออฟรีเบิร์ธ โดยร่างใหม่ของโอดินได้กลายเป็นอาตุมผู้กลับชาติมาเกิด และเริ่มทำศึกการต่อสู้ช่วงระยะเวลาหนึ่งกับธอร์ โดยฮอรัสได้ทำการช่วยเหลือโอซิริส, ไอซิส และธอร์ในการกำจัดเซธ ภายหลังจากนั้น ทั้งฮอรัส, โอซิริส และไอซิสก็ได้รับความเป็นอิสระและหวนกลับคืนสู่ เฮลิโอโพลิส
อย่างไรก็ตาม ฮอรัสก็ถูกกักขังในเฮลิโอโพลิสอีกครั้งหนึ่งโดยฝีมือของเซธ แต่ในภายหลังเขาก็ได้รับการช่วยเหลือโดยธอร์ และธิง
ฮอรัสยังได้เข้าร่วมกับเทพแห่งแสงองค์อื่นๆในการต่อสู้กับเดโมจอร์จ เขาถูกเดโมจอร์จกลืนเข้าไปในช่วงระยะเวลาหนึ่ง แต่ก็ได้รับการปล่อยตัวให้เป็นอิสระในเวลาต่อมา
ครั้งหนึ่ง พลังของฮอรัสที่สำแดงออกมาได้ถูกขโมยด้วยฝีมือของเซธ เขาคิดว่าแม้พลังของเขาจะสูญหายจากการทำลายของเซธ แต่เขาก็ต้องช่วยเหลือชีวิตผู้คนให้รอดจากวิกฤตินี้ให้ได้
ในเหตุการณ์ซีเคร็ตอินเวชั่น อาตุมกล่าวว่าฮอรัสได้เชิญเขาให้เข้าร่วมเป็นสมาชิกแห่งเทพด้วยเช่นกัน
ในเวอร์ชันอื่น.
ฮอรัสได้ปรากฏตัวในฐานะสมาชิกทีมอะเวนเจอร์สจากสถานที่ได้ชื่อว่าคู่ขนานกันกับตะวันออกกลางซึ่งเป็นแหล่งสุดยอดพลังงาน โดยเขาได้ทำหน้าที่เป็นผู้ควบคุมห้วงมิติแห่งนี้ ฮอรัสทำงานให้แก่จอมเผด็จการหญิงที่มีนามว่าสฟิงซ์ ในฐานะที่เป็นเทพประจำกลุ่มเขาได้ปฏิบัติหน้าที่ตามแบบแผนที่จัดขึ้นโดยธอร์ ในระยะเวลาที่ผลัดเปลี่ยนกันนี้เอง ฮอรัสได้ใช้อังค์หรือกุญแจแห่งชีวิตอันใหญ่เป็นศูนย์รวมพลังงานแสงอาทิตย์สำหรับตัวเขาเอง
พลังและความสามารถ.
ฮอรัสมีพลังของสมาชิกแห่งยอดมนุษย์ทั้งหมด ซึ่งเป็นที่รู้จักกันในชื่อของเทพแห่งเฮลิโอโพลิส เขามีทั้งพลัง, ความแข็งแรง, ความทนทาน, ความว่องไว และการโจมตีที่เหนือมนุษย์ โรคภัยไข้เจ็บในโลกาตลอดจนพลังเวทมนตร์ต่างๆไม่สามารถทำอะไรเขาได้ ฮอรัสเป็นเจ้าของพลังที่ใช้สำหรับแผนการพลังงานแห่งแสงอาทิตย์ โดยเน้นศูนย์รวมมาอยู่ที่ปลายคทาของเขาเอง
เตกีลาซันไรส์

"เตกีลาซันไรส์"  เป็นเพลงที่เขียนโดยดอน เฮนลีย์และเกล็น ไฟรย์ โดยวงดิอีเกิลส์ เป็นซิงเกิลแรกจากอัลบั้มที่สองของชุด "Desperado" เพลงนี้ติดอันดับสูงสุดที่อันดับ 64 บนบิลบอร์ดฮอต 100 
เพลงนี้ยังถูกนำมาทำใหม่โดยนักร้องคันทรี อลัน แจ็กสัน ในปี 1994 ในอัลบั้มชุด ""
รัฐโกลิมา

รัฐโกลิมา  เป็นรัฐทางตะวันตกของประเทศเม็กซิโก มีเมืองหลวงในชื่อเดียวกันคือเมืองโกลิมา
รัฐโกลิมาเป็นรัฐเล็ก ๆ ที่อยู่ติดกับรัฐฮาลิสโกทางทิศเหนือและตะวันออก ติดกับรัฐมิโชอากัน ทางทิศใต้ ส่วนทางตะวันตกของรัฐโกลิมาติดกับมหาสมุทรแปซิฟิก นอกเหนือจากเมืองหลวงของรัฐแล้ว เมืองสำคัญอื่น ๆ ของรัฐอาทิเช่นเมือง มันซานิโย (Manzanillo) และเมืองเตโกมัน (Tecomán) รัฐโกลิมามีพื้นที่ 5,455 ตร.กม. มีประชากรราว 567,996 คน (ปี ค.ศ. 2005)
กลุ่มอาการเจ็บปวดเฉพาะที่แบบซับซ้อน

กลุ่มอาการเจ็บปวดเฉพาะที่แบบซับซ้อน  เป็นโรคเรื้อรังชนิดหนึ่งมีลักษณะเฉพาะคือมีอาการเจ็บปวดรุนแรง บวม และมีความเปลี่ยนแปลงเกิดขึ้นที่ผิวหนัง ยังไม่มีวิธีรักษาให้หายขาด สมาคมวิจัยเรื่องความเจ็บปวดนานาชาติ (The International Association for the Study of Pain) ได้จำแนกประเภทของ CRPS ออกเป็น 2 ชนิด ตามการมีรอยโรคที่เส้นประสาทภายหลังการบาดเจ็บ
การวิ่ง

การวิ่ง คือการเคลื่อนที่บนพื้นดินของมนุษย์หรือสัตว์ที่ใช้เท้าเคลื่อนที่อย่างฉับไว ยังมีความหมายถึงกีฬาของมนุษย์ ที่เป็นการเคลื่อนที่มีความเร็วในจุดที่ทั้ง 2 เท้าอยู่เหนือพื้นในขณะเดียวกัน ซึ่งแตกต่างจากการเดินตรงที่เท้าหนึ่งจะต้องสัมผัสพื้น การวิ่งยังมีความเร็วที่แตกต่างกัน จากการจ็อกกิง ไปจนถึงการวิ่งระยะสั้น
การวิ่งของมนุษย์พัฒนามาราว 4.5 ล้านปีก่อน เพื่อให้มนุษย์สามารถที่จะล่าสัตว์ได้ การแข่งขันวิ่งมีขึ้นมาในงานด้านศาสนาในหลายพื้นที่ การแข่งขันวิ่งที่มีการบันทึกมาคือ Tailteann Games ที่ไอร์แลนด์ 1829 ก่อนคริสตกาล ขณะที่การแข่งขันโอลิมปิกโบราณครั้งแรกเกิดขึ้น 776 ปีก่อนคริสตกาล
นักธรรมชั้นโท

นักธรรมชั้นโท "(ชื่อย่อ น.ธ.โท)" เป็นระดับการศึกษา พุทธศาสนาในประเทศไทยแผนกธรรม โดยเป็นชั้นกลางของการศึกษาระดับพื้นฐานของพระสงฆ์ สามเณรในประเทศไทย โดยเป็นการศึกษาสำหรับฝ่าย พระภิกษุสามเณรโดยเฉพาะ
หลักสูตรนักธรรมชั้นโท
นักธรรมชั้นตรี

นักธรรมชั้นตรี " (ชื่อย่อ น.ธ.ตรี) " เป็นระดับการศึกษา พุทธศาสนาในประเทศไทยแผนกธรรม โดยเป็นชั้นแรกของการศึกษาระดับพื้นฐานของพระสงฆ์ สามเณรในประเทศไทย โดยเป็นการศึกษาสำหรับฝ่ายพระภิกษุสามเณรโดยเฉพาะ เมื่อศึกษาจบจะได้วุฒิเทียบเท่าชั้นประถม
การแข่งความเร็ว

กีฬาการแข่งความเร็ว  เป็นการแข่งขันด้านความเร็ว ในแต่ละประเภท โดยมากใช้ในนาฬิกาหรือระบุจุด ผู้เข้าแข่งขันจะต้องพยายามทำเป้าหมายตามกำหนดในเวลาที่สั้นที่สุด โดยทั่วไปแล้วจะมีระยะทางเข้ามาเกี่ยวข้อง แต่ก็มีรูปบบอื่นเช่น ทำความเร็วให้ถึงตามเงื่อนไข การแข่งความเร็ว อาจจะมีจุดเริ่มต้นที่จุดหมายหรือ อาจแบ่งเป็นหลายส่วน หลายด่าน
การบันทึกเรื่องการแข่งความเร็วในยุคแรก มีบันทึกในเครื่องปั้นดินเผาของกรีกโบราณ เป็นรูปคนแข่งขันวิ่ง
อซาฟา พาวเวลล์

อซาฟา พาวเวลล์  เกิดเมื่อวันที่ 23 พฤศจิกายน ค.ศ. 1982 เป็นนักวิ่งระยะสั้นชาวจาเมกา ถนัดการวิ่งระยะ 100 เมตร เขาถือสถิติโลกการแข่งวิ่ง 100 เมตร ในช่วงระหว่างเดือนมิถุนายน ค.ศ. 2005 ถึง พฤษภาคม ค.ศ. 2008 ด้วยเวลา 9.77 และ 9.74 วินาที ตามลำดับ พาวเวลล์ทำสถิติการวิ่งที่ดีที่สุดของเขาที่ 9.72 วินาที ถือเป็นการทำเวลาที่ดีที่สุดเป็นอันดับที่ 4 ในประวัติศาสตร์
พาวเวลล์ เข้าร่วมการแข่งขันวิ่ง 100 เมตร ที่กีฬาโอลิมปิกฤดูร้อน 2004 ที่กรุงเอเธนส์ และในปี 2008 ที่ปักกิ่ง แต่ไม่ประสบความสำเร็จ ทำได้เพียงอันดับ 5 ทั้ง 2 งาน แต่ในการแข่งขันที่ปักกิ่งเขาได้เหรียญทองและสร้างสถิติโลกในการแข่งวิ่ง 4 × 100 เมตร กับทีมจาเมกา ในการแข่งขันเวิลด์แชมเปียนชิปที่โอซากาในปี 2007 เขาได้รับเหรียญทองแดงและเหรียญเงินในการแข่งวิ่ง 100 เมตรและ 4 x 100 เมตร ตามลำดับ และในการแข่งขันคอมมอนเวลท์เกมส์ เขาได้รับ 2 เหรียญทองและ 1 เหรียญเงิน ในการแข่งขันเวิลด์แชมเปียนชิปในปี 2009 เขาได้รับเหรียญทองแดง และได้เหรียญทองประเทศทีม พาวเวลล์ชนะการแข่งขัน IAAF World Athletics Final ถึง 5 ครั้ง และสร้างสถิติวิ่ง 100 เมตรในงานนี้
หนูน้อย กู้อีจู้

หนูน้อย กู้อีจู้ เป็นรายการเกมโชว์ควิซโชว์ที่แสดงความสามารถของหนูน้อยในวัยต่างๆ ผลิตรายการโดย บริษัท เวิร์คพอยท์ เอ็นเทอร์เทนเมนท์ จำกัด (มหาชน) โดยมีพิธีกรคือ ปัญญา นิรันดร์กุล ออกอากาศทางสถานีโทรทัศน์สีกองทัพบกช่อง 7 ทุกวันเสาร์-วันอาทิตย์ เวลา 18.00-18.30 น. เริ่มออกอากาศวันที่ 24 กรกฎาคม พ.ศ. 2553 และสิ้นสุดวันที่ 28 สิงหาคม พ.ศ. 2554 หลังจากนั้นกลับมาออกอากาศอีกครั้งทางสถานีวิทยุโทรทัศน์กองทัพบกช่อง 5 ทุกวันอาทิตย์ เวลา 18.20 - 19.10 น.
กติกาของรายการ.
ยุค 1 (24 กรกฎาคม 2553 - 2 เมษายน 2554).
ภารกิจที่ 1-7 หนูน้อยในวัยต่างๆ ต้องทำภารกิจทั้งหมด 7 ภารกิจ หากทำภารกิจสำเร็จก็ได้ของรางวัลซึ่งของรางวัลแบ่งเป็น 2 อย่าง รางวัลสำหรับผู้ใหญ่และสำหรับรางวัลของเด็กและถ้าสามารถทำภารกิจได้ครบ 7 ภารกิจแจ๊คพอตแตกรับถ้วยรางวัล "หนูน้อย กู้อีจู้" หากทำภารกิจไม่สำเร็จเกมจะจบทันที นับของรางวัลเท่าที่ทำภารกิจมาแล้ว
ยุค 2 (29 พฤษภาคม 2554 - 28 สิงหาคม 2554).
มีกติกาโดยการให้หนูน้อย 5 คน เข้าไปดูปริศนาในห้องปริศนาพร้อมๆกัน หลังจากนั้นให้พี่ๆดารา 2 คน เลือกหนูน้อยออกมาทีละคน โดยมีสิทธิ์เลือกได้เพียง 3 คน หลังจากนั้นให้พี่ๆฟังข้อมูลจากหนูน้อยเหล่านั้น เพื่อตอบปริศนาที่อยู่ในห้องปริศนาให้ถูก โดยจะมีคำถามปริศนาทั้งหมด 6 ข้อ หากตอบถูก หนูน้อยทั้ง 5 จะได้รับรางวัลเป็นของเล่นคนละ 1 ชิ้นที่ตัวเองเลือกต่อคำถาม 1 ข้อ แต่ถ้าพี่ๆดาราตอบผิดข้อไหน หนูน้อยก็จะไม่ได้รางวัลใดๆในข้อนั้น
ยุค 3 (1 มกราคม 2555 - 28 ธันวาคม 2557).
มีกติกาโดยการให้หนูน้อย 4 คน เข้าไปดูปริศนาในห้องปริศนาพร้อมๆกัน หลังจากนั้นให้พี่ๆดารา 2 คน เลือกหนูน้อยออกมาทีละคน โดยมีสิทธิ์เลือกได้จนครบ 4 คน หลังจากนั้นให้พี่ๆฟังข้อมูลจากหนูน้อยเหล่านั้น เพื่อตอบปริศนาที่อยู่ในห้องปริศนาให้ถูก โดยจะมีคำถามปริศนาทั้งหมด 2 ข้อ หากตอบถูกทั้ง 2 ข้อ หนูน้อยทั้ง 4 จะได้รับรางวัลเป็นของเล่น 1 ลังใหญ่ไปแบ่งกัน โดยจะมี 1 คนที่ต้องไปแข่งขันในรอบกู้อีจู้โบนัส ตอบถูก 1 ข้อ หนูน้อยทั้ง 4 จะได้รับรางวัลเป็นของเล่น 1 ลังเล็กไปแบ่งกัน แต่ถ้าพี่ๆดาราตอบผิดทั้ง 2 ข้อ หนูน้อยก็จะไม่ได้รางวัลใดๆเลย ต่อมาเมื่อมีการเปลี่ยนพิธีกรเป็นดีเจพล่ากุ้ง และจุ๋ย วรัทยาได้มีการเพิ่มช่วงกู้อีจู้โบนัส โดยผู้เล่นจะต้องตอบคำถามให้ถูกต้อง โดยสามารถกำหนดของรางวัลเองได้ หากตอบถูกก็จะได้รับของรางวัลตามที่หนูน้อยต้องการไป แต่ถ้าหากตอบผิด ก็จะได้เป็นสิ่งที่รายการจัดเตรียมไว้ให้ ซึ่งหนูน้อยไม่ได้อยากได้เลย บางครั้งอาจจะให้นักร้องประจำรายการ 4 คนมาร้องเพลง แล้วให้หนูน้อยตอบว่าเพลงใดถูกต้องตามต้นฉบับ และบางครั้งก็จะถามเกี่ยวกับสิ่งของว่ามีไว้ทำอะไร ซึ่งจะเป็นของที่อาจจะดูแปลกในสายตาของหนูน้อยบางคน หรือถามว่าสินค้าใดมีราคาที่ถูกต้อง เป็นต้น
และยังมีช่วงกู้อีจู้โพล โดยทีมงานของรายการจะไปสอบถามเด็กในโรงเรียนหรือสถานที่ต่างๆ โดยใช้คำถามที่รายการจัดเตรียมไว้ให้ และแตกต่างกันไปตามสัปดาห์ และสุดท้าย ช่วงกู้อีจู้ตูน จะเป็นการนำการ์ตูนเรื่องแมลงจอมป่วน จากฝรั่งเศสมาให้ชม และยังสามารถร่วมสนุกด้วยการตอบคำถามท้ายรายการจากภาพยนตร์การ์ตูนที่ได้ชมเมื่อก่อนหน้านั้น เพื่อชิงรางวัลหมวกเต่าทอง (ภายหลังได้เปลี่ยนมาเป็นเงินรางวัลจำนวน 5,000 บาท)
จ็อกกิง

จ็อกกิง  คือการวิ่งเหยาะ ๆ หรือวิ่งช้า ๆ หรือวิ่งแบบสบาย ๆ มีจุดประสงค์เพื่อเพิ่มความแข็งแรงของร่างกายโดยลดความตึงของร่างกายจากการวิ่งเร็ว ๆ
ความหมายของคำว่า จ็อกกิง กับการวิ่ง นั้น ไม่มีมาตรฐานแน่นอน ดร. จอร์จ ชีแฮน ผู้เชี่ยวชาญด้านการวิ่ง กล่าวไว้ว่า "ความแตกต่างระหว่างการจ็อกกิงกับการวิ่ง มีข้อมูลว่างเปล่า" ส่วนคนอื่น มักให้นิยามว่าการจ็อกกิง คือการวิ่งที่ต่ำกว่า 6 ไมล์/ชั่วโมง (10 นาที ต่อ 1 ไมล์, 9.7 กม./ชั่วโมง, 6.2 นาที/กิโลเมตร)
สุขนาฏกรรมจินตนิยม

ภาพยนตร์รักตลก หรือ สุขนาฏกรรมจินตนิยม (หรือย่อว่า rom-com หรือ romcom) เป็นภาพยนตร์ประเภทเบาสมอง เบิกบานใจ มีเนื้อเรื่องขำขัน มีประเด็นอยู่ที่ความรักในอุดมคติ เช่น รักแท้ที่สามารถฟันฝ่าอุปสรรคทั้งหลาย ภาพยนตร์รักตลกเป็นแนวย่อยของภาพยนตร์ตลก เช่นเดียวกับภาพยนตร์รัก และมักจะมีองค์ประกอบของความเพี้ยนหรือตลกหน้าตาย แนวรักตลกยังสามารถใช้กับละครซีรีส์ทางโทรทัศน์ด้วยเช่นกัน
มรกต กรเกษม

นายแพทย์ มรกต กรเกษม เป็นอดีตรัฐมนตรีช่วยว่าการกระทรวงสาธารณสุข ในรัฐบาลของพลเอกสุรุยทธ์ จุลานนท์ และอดีตเลขาธิการคณะกรรมการอาหารและยา (อย.)
ประวัติ.
มรกต กรเกษม เกิดเมื่อวันที่ 20 ตุลาคม พ.ศ. 2476 เป็นบุตรของนายชุมพร กับนางแถมสิน กรเกษม สำเร็จการศึกษาแพทย์ศาสตรบัณฑิต จากคณะแพทยศาสตร์ศิริราชพยาบาล มหาวิทยาลัยมหิดล เมื่อปี พ.ศ. 2501 และปริญญาโท สาธารณสุขศาสตรมหาบัณฑิต จากมหาวิทยาลัยมหิดล ในปี พ.ศ. 2507 ด้านครอบครัวสมรสกับนางวันดี กรเกษม มีบุตร 4 คน คือ นายกุลดิลก กรเกษม นายอลงกรณ์ กรเกษม นายศรันย์ กรเกษม และนางสาวปาริฉัตร กรเกษม
การทำงาน.
มรกต กรเกษม เริ่มรับราชการในสังกัดกระทรวงสาธารณสุข ในตำแหน่งหัวหน้าหน่วยแพทย์พระราชทานรักษาประชาชน ประจำภาคตะวันออกเฉียงเหนือ ในปี พ.ศ. 2501 จากนั้นได้รับตำแหน่งหัวหน้าสถานีอนามัย ในอำเภอนางรอง จังหวัดบุรีรัมย์ ต่อจากนั้นได้รับราชการและได้รับการเลื่อนตำแหน่งเรื่อยมาเป็น นายแพทย์อนามัยจังหวัดสมุทรสงคราม นายแพทย์ตรวจราชการสาธารณสุข ผู้อำนวยการกองอนามัยครอบครัว
ต่อมาในปี พ.ศ. 2529 ได้รับตำแหน่งนายแพทย์ใหญ่สำนักงานปลัดกระทรวงสาธารณสุข เป็นรองอธิบดีกรมอนามัย รองปลัดกระทรวงสาธารณสุข และตำแหน่งสุดท้ายก่อนเกษียณอายุราชการ คือ เลขาธิการคณะกรรมการอาหารและยา (อย.)
งานการเมือง.
มรกต กรเกษม เป็นหนึ่งในกลุ่มผู้ร่วมลงนามทูลเกล้าฯ ถวายฎีกาขอนายกรัฐมนตรีพระราชทาน เมื่อวันที่ 5 มีนาคม พ.ศ. 2549 โดยอ้างอิงความตามมาตรา 7 ของรัฐธรรมนูญแห่งราชอาณาจักรไทย พุทธศักราช 2540
ใน พ.ศ. 2549 ได้รับตำแหน่งที่ปรึกษารัฐมนตรีว่าการกระทรวงสาธารณสุข (นายแพทย์มงคล ณ สงขลา) และได้รับโปรดเกล้าฯ แต่งตั้งเป็นรัฐมนตรีช่วยว่าการกระทรวงสาธารณสุข ในเดือนมีนาคม พ.ศ. 2550
สวนิต คงสิริ

นายสวนิต คงสิริ (เกิด 20 เมษายน พ.ศ. 2485) นักการทูตชาวไทย อดีตรัฐมนตรีช่วยว่าการกระทรวงการต่างประเทศ ในรัฐบาลของ พลเอก สุรยุทธ์ จุลานนท์
ประวัติ.
นายสวนิต คงสิริ เกิดเมื่อวันที่ 20 เมษายน พ.ศ. 2485 ที่กรุงเทพมหานคร สำเร็จการศึกษาระดับปริญญาโท ด้านความสัมพันธ์ระหว่างประเทศ จากมหาวิทยาลัย The American University ประเทศสหรัฐอเมริกา ด้านครอบครัว เคยสมรสกับหม่อมราชวงศ์หญิงวิภานันท์ รังสิต มีบุตร 2 คน คือ นางสาวปิณิดา คงสิริ และนายนิตินันท์ คงสิริ
การทำงาน.
นายสวนิต คงสิริ เริ่มรับราชการในกระทรวงการต่างประเทศ เมื่อปี พ.ศ. 2509 เคยดำรงตำแหน่งสำคัญในกระทรวง เช่น อธิบดีกรมสารนิเทศ อธิบดีกรมเศรษฐกิจ รองปลัดกระทรวงการต่างประเทศ และยังเคยดำรงตำแหน่งสมาชิกวุฒิสภา ในระหว่างปี พ.ศ. 2538 - พ.ศ. 2539 อีกด้วย
นอกจากนั้นนายสวนิต คงสิริ ยังเคยดำรงตำแหน่งเอกอัครราชทูตไทย ณ กรุงเวียนนา สาธารณรัฐออสเตรีย เอกอัครราชทูตผู้แทนถาวรไทยประจำสำนักงานขององค์การสหประชาชาติและองค์การระหว่างประเทศอื่น ๆ ณ กรุงเวียนนา เช่น ทบวงการพลังงานปรมาณูระหว่างประเทศ (International Atomic Energy Agency หรือ IAEA) และองค์การพัฒนาอุตสาหกรรมแห่งสหประชาชาติ (UNIDO) เอกอัครราชทูตไทย ณกรุงปักกิ่ง สาธารณรัฐประชาชนจีน และเอกอัครราชทูตไทย ณ กรุงแคนเบอร์รา ประเทศออสเตรเลีย 
ต่อมาในปี พ.ศ. 2549 ได้รับตำแหน่งรัฐมนตรีช่วยว่าการกระทรวงการต่างประเทศ ในรัฐบาลหลังการรัฐประหาร พ.ศ. 2549 ซึ่งนายสวนิต คงสิริ ได้ขอลาออกจากตำแหน่งเนื่องจากกรณีถือหุ้นเกิน 5%
ปัจจุบันนายสวนิต คงสิริ ดำรงตำแหน่งผู้ช่วยเลขาธิการ สภากาชาดไทย
ชอกกอธ

ชอกกอธ (บางครั้งก็สะกดว่า shaggoth) เป็นสัตว์ประหลาดในจินตนิยายชุดตำนานคธูลู โดยเอช. พี. เลิฟคราฟท์ ถูกกล่าวถึงครั้งแรกในซอนเน็ต ชุด "Fungi from Yuggoth" (พ.ศ. 2472–73) ก่อนจะได้รับการขยายความในนิยาย "At the Mountains of Madness" (พ.ศ. 2474)
ลักษณะ.
ในเรื่อง "At The Mountains of Madness" เลิฟคราฟท์ได้บรรยายถึงชอกกอธว่าเป็นสัตว์ที่มีรูปร่างคล้ายกับอะมีบาขนาดใหญ่ ร่างของมันดูคล้ายกับว่าเป็นน้ำมันดินที่มีดวงตาจำนวนมากลอยอยู่บนผิวหน้า ไม่มีรูปร่างแน่นอน แต่สามารถเปลี่ยนร่างกายเป็นแขนขาหรืออวัยวะต่าง ๆ ได้ตามต้องการ เมื่ออยู่ในสภาพทรงกลมนั้นชอกกอธโดยทั่วไปจะมีเส้นผ่านศูนย์กลางประมาณ 15 ฟุต แต่ก็มีชอกกอธที่มีขนาดใหญ่กว่านั้นมาก
แม้ชอกกอธจะมีสติปัญญาบ้าง แต่โดยปกติแล้วชอกกอธก็จะแก้ปัญหาโดยการใช้กำลังและขนาดอันใหญ่โตเป็นหลัก ใน "At The Mountains of Madness" ชอกกอธใช้วิธีกลิ้งตัวเองและบดขยี้ฝูงนกเพนกวินเผือกขนาดยักษ์ที่ขวางทางขณะไล่ตามพวกตัวเอก
ชอกกอธยังปรากฏตัวในเรื่องอื่นของชุดตำนานคธูลู เช่น "The Shadow Over Innsmouth" (พ.ศ. 2474) และ "The Thing on the Doorstep" (พ.ศ. 2476) โดยมักมีบทบาทเป็นอสูรรับใช้หรือถูกลัทธิต่าง ๆ จับมา ชอกกอธนั้นมักส่งเสียงว่า "เทเคลิ-ลิ" ตลอดเวลา
ประวัติในเรื่อง.
ชอกกอธเป็นสิ่งมีชีวิตที่เกิดจากเอลเดอร์ธิงซึ่งถูกสร้างจากการตัดต่อพันธุกรรมให้เป็นสัตว์ใช้แรงงาน เนื่องจากมีร่างกายที่สามารถเปลี่ยนรูปได้ตามต้องการจึงเป็นสัตว์ที่มีประโยชน์กับการใช้งานในน้ำอย่างมาก แม้ว่าชอกกอธจะเข้าใจภาษาของเอลเดอร์ธิง แต่ก็ไม่มีจิตสำนึกที่แท้จริงและถูกควบคุมผ่านการสะกดจิตแทน
เอลเดอร์ธิงนั้นใช้ชอกกอธช่วยสร้างนครใต้น้ำ แต่หลังเวลาหลายล้านปีผ่านไปก็มีชอกกอธที่กลายพันธุ์และมีจิตใจของตนเองขึ้น ซึ่งชอกกอธเหล่านี้ได้ก่อกบฏแต่ก็ถูกเอลเดอร์ธิงปราบปรามได้ เนื่องจากวิถีชีวิตของเอลเดอร์ธิงนั้นจำเป็นต้องพึ่งพาชอกกอธในงานต่าง ๆ จึงไม่อาจกำจัดเหล่าชอกกอธให้หมดสิ้นได้ เพียงแต่จับตาดูเหล่าชอกกอธอย่างระมัดระวังมากกว่าเดิม และในช่วงนี้ก็มีชอกกอธที่วิวัฒนาการจนใช้ชีวิตบนบกได้
เมื่อเอลเดอร์ธิงได้ละทิ้งถิ่นฐานบนบกก็ได้พาชอกกอธกลับไปยังทะเลด้วย แต่ก็ยังเหลือชอกกอธที่ใช้ชีวิตบนบกได้อยู่ในเมืองที่ถูกทิ้งร้างของตน ชอกกอธที่เหลืออยู่นี้ได้เลียนแบบโครงสร้างสังคมและพฤติกรรมต่าง ๆ ของเอลเดอร์ธิงในอดีต
หมายเหตุ.
<templatestyles src="Reflist/styles.css" />
ปิยะบุตร ชลวิจารณ์

ปิยะบุตร ชลวิจารณ์ อดีตรัฐมนตรีช่วยว่าการกระทรวงอุตสาหกรรม ในรัฐบาลของพลเอกสุรยุทธ์ จุลานนท์ และนายกสมาคมอัสสัมชัญ (สมาคมศิษย์เก่า) คนปัจจุบัน อดีตประธานกรรมการสำนักงานคณะกรรมการการศึกษาขั้นพื้นฐาน ในรัฐบาล พลเอก ประยุทธ์ จันทร์โอชา ประธานอำนวยการและรองประธานกรรมการสถาบันคีนันแห่งเอเซีย
ประวัติ.
ปิยะบุตร ชลวิจารณ์ หรือ ดร.ปิยะบุตร ชลวิจารณ์ เกิดเมื่อวันที่ 15 พฤศจิกายน พ.ศ. 2492 ที่ตำบลเถิน อำเภอเถิน จังหวัดลำปาง เป็นบุตรของ ดร.บรรเจิด กับคุณหญิงสวลี ชลวิจารณ์ สมรสกับนางสุจินตนา (เดชอุดม) ชลวิจารณ์ มีบุตร 3 คน คือ นายสัคคยศ ชลวิจารณ์ นายพจน์ปรีชา ชลวิจารณ์ และนางสาวศศิตา ชลวิจารณ์
ด้านการศึกษา ดร.ปิยะบุตร ชลวิจารณ์ จบการศึกษาชั้นประถมศึกษาจากโรงเรียนอัสสัมชัญ กรุงเทพ ชั้นมัธยมศึกษาจากโรงเรียนเซนต์จอห์นวิทยาลัย ประเทศอังกฤษ จากนั้นได้สำเร็จการศึกษาระดับปริญญาตรี ด้านเศรษฐศาสตร์ จากมหาวิทยาลัยวิสคอนซิน แมดิสัน ประเทศสหรัฐอเมริกา ในปี พ.ศ. 2515 และระดับปริญญาโท สาขาการเงินและการคลัง จากมหาวิทยาลัยโคลัมเบีย สหรัฐอเมริกา ในปี พ.ศ. 2517
ดร.ปิยะบุตร ชลวิจารณ์ เข้ารับการอบรมหลักสูตรป้องกันราชอาณาจักร ภาครัฐร่วมเอกชน (ปรอ.รุ่น 2) จากวิทยาลัยป้องกันราชอาณาจักร (วปอ.)
การทำงาน.
ดร.ปิยะบุตร ชลวิจารณ์ เริ่มทำงานเป็นอาจารย์ประจำโรงเรียนนายร้อยพระจุลจอมเกล้า ในปี พ.ศ. 2517 ต่อมาได้เข้าทำงานที่ธนาคารสหธนาคาร(ต่อมาเปลี่ยนชื่อเป็นธนาคารไทยธนาคาร และปัจจุบันใช้ชื่อว่า ธนาคารซีไอเอ็มบี ไทย)จนได้รับตำแหน่งกรรมการผู้จัดการใหญ่ ในระหว่างปี พ.ศ. 2528 - พ.ศ. 2540 นอกจากนั้นยังเป็นกรรมการบริษัทอีกหลายแห่ง อาทิ บริษัท เครือข่ายธนไทย จำกัด บริษัท เงินทุนหลักทรัพย์สหธนกิจไทย จำกัด บริษัท วชิระธนสินประกันภัย จำกัด เป็นต้น
ต่อมาในปี พ.ศ. 2545 ได้รับหน้าที่เป็นประธานกรรมการบริษัท ธนสถาปนา จำกัด และบริษัท หลักทรัพย์จัดการเงินร่วมลงทุน บีวีพี จำกัด
งานการเมือง.
ดร.ปิยะบุตร ชลวิจารณ์ เคยเป็นสมาชิกวุฒิสภา ในปี พ.ศ. 2532 - พ.ศ. 2533 และ พ.ศ. 2539 - พ.ศ. 2543 ต่อมาในปี พ.ศ. 2546 ปิยะบุตร ชลวิจารณ์ ได้รับตำแหน่งผู้ช่วยรัฐมนตรีประจำกระทรวงพาณิชย์ และผู้ช่วยรัฐมนตรีประจำกระทรวงศึกษาธิการ (พ.ศ. 2546 - พ.ศ. 2549) ในรัฐบาลของ พ.ต.ท.ทักษิณ ชินวัตร 
ต่อมาในปี พ.ศ. 2549 ได้รับตำแหน่งรัฐมนตรีช่วยว่าการกระทรวงอุตสาหกรรม ในรัฐบาลของพลเอกสุรยุทธ์ จุลานนท์
วิทยาลัยการชลประทาน

วิทยาลัยการชลประทาน เป็นหน่วยงานในสังกัดกรมชลประทาน กระทรวงเกษตรและสหกรณ์ โดยมีการผลิตบัณฑิตด้านวิศวกรรมโยธา-ชลประทาน สมทบกับมหาวิทยาลัยเกษตรศาสตร์
ประวัติ.
หลักสูตร พ.ศ. 2510 เป็นหลักสูตรอนุปริญญาตรี มีเป้าหมายเพื่อให้นิสิตมีความรู้ทางคณิตศาสตร์และวิทยาศาสตร์มากขึ้น รวมถึงมีความรู้ในวิชาวิศวกรรมพื้นฐานสูงขึ้น เช่น วิชาวิศวกรรมโยธา ชลศาสตร์ และอุทกวิทยา และมีความรู้ในวิชาชลประทานมากพอในการปฏิบัติงานในหน้าที่ช่างชลประทานได้เป็นอย่างดี ทั้งนี้เป็นหลักสูตรที่เตรียมไว้สำหรับผู้ที่มีโอกาสศึกษาต่อในระดับปริญญาตรีในอนาคต ซึ่งใช้สอนนิสิตทั้งหมด 7 รุ่น ตั้งแต่รุ่นที่ 23 จนถึงรุ่นที่ 29
หลักสูตร พ.ศ. 2517 เป็นหลักสูตรอนุปริญญาตรี โดยมีการปรับเปลี่ยนหลักสูตรให้เหมาะแก่งานชลประทานมากขึ้น ให้น้ำชลประทานเกิดประโยชน์มากที่สุด เน้นถึงการปฏิบัติงานในไร่นา และงานใหม่ที่กำลังจะเริ่มทำในขณะนั้นคือการจัดรูปที่ดิน ซึ่งใช้สอนนิสิตทั้งหมด 5 รุ่น ตั้งแต่รุ่นที่ 30 จนถึงรุ่นที่ 34 หลักสูตร พ.ศ. 2522 โรงเรียนการชลประทานได้ปรับเปลี่ยนหลักสูตรใหม่ เปลี่ยนเป็นเรียนภาคทฤษฎี 3 ปี และเรียนภาคปฏิบัติในสนามและอบรมระเบียบต่าง ๆ อีก 24 สัปดาห์ ซึ่งใช้สอนนิสิตจำนวน 13 รุ่น ตั้งแต่รุ่นที่ 35 จนถึงรุ่นที่ 47
การ์นิเย่

การ์นิเย่  อยู่ในเครือของบริษัท ลอรีอัล อินเตอร์เนชันแนล ประเทศฝรั่งเศส สำหรับในประเทศไทย บริษัท ลอรีอัล (ประเทศไทย) จำกัด ได้นำเข้าและเป็นตัวแทนจำหน่ายภายใต้แบรนด์ การ์นิเย่ เปิดตัวเป็นครั้งแรกเมื่อปี 2542 ในตลาดสินค้าอุปโภคบริโภคมีส่วนแบ่งทางการตลาดอยู่ที่ 7.7% (ข้อมูลเมื่อวันที่ 28 กรกฎาคม 2550)
ฮอมุงกุลุส

ฮอมุงกุลุส  มีความหมายตรงตัวว่า "มนุษย์น้อย" (little human) คำนี้ปกติใช้เรียกสิ่งแทนมนุษย์ไม่ว่าสิ่งนั้นอยู่ในรูปแบบใด แต่ในทางประวัติศาสตร์ ใช้เรียกสิ่งจำลองกายามนุษย์ซึ่งทำขึ้นในขนาดจิ๋ว เช่น รูปจำลองมนุษย์ที่ใช้ในโลเกีย (alchemy) ส่วนในทางวิทยาศาสตร์ คำนี้ใช้เรียกรูปจำลองร่างกายมนุษย์เพื่อแสดงลักษณะทางจิตวิทยาของมนุษย์ หรือแสดงการทำงานทางระบบร่างกายอื่น ๆ ของมนุษย์ เช่นการทำคุณไสยเป็นต้น
วิทยาศาสตร์สมัยใหม่.
ในวิทยาศาสตร์สมัยใหม่โดยเฉพาะจิตวิทยาและประสาทวิทยา มีการใช้คำว่าฮอมุงกุลุสเป็นเครื่องมือในการอธิบายแบบจำลองของรูปร่างมนุษย์ที่ใช้บรรยายว่าเปลือกสมองส่วนใหญ่ทำหน้าที่เกี่ยวกับอวัยวะใดของร่างกาย โดยแบ่งออกเป็นฮามังคิวลัสรับความรู้สึก แสดงถึงการทำหน้าที่ของเปลือกสมองโซมาโตเซนซอรี (somatosensory cortex) และฮามังคิวลัสสั่งการ ของเปลือกสมองสั่งการ (motor cortex)
ฮอรัส (นักกีฬา)

ฮอรัส  มีชีวิตอยู่ในช่วงศตวรรษที่ 4 เป็นผู้ซึ่งดูหมิ่นแนวคิดของนักปรัชญา และเป็นนักมวยโอลิมปิก ผู้ซึ่งได้รับชัยชนะในการแข่งขันโอลิมปิกเกมที่อันติออค ในปี ค.ศ. 364
ประวัติ.
ฮอรัสเกิดที่ประเทศอียิปต์ เป็นบุตรของวาเลนส์ และเป็นพี่ชายของเฟนส์ ในช่วงแรกเริ่มเขาได้เป็นนักเรียนวาทศาสตร์ รวมทั้งเป็นนักกีฬา และเป็นผู้ชนะการแข่งขันกีฬาโอลิมปิกที่อันติออค ในปี ค.ศ. 364 ซึ่งเป็นไปได้ว่า เขาอาจเข้าร่วมการแข่งขันในฐานะของนักมวย ในปีนั้นเอง เขากับน้องชายของเขายังได้ให้การยกย่องถึงแม็กซิมัสกับยูโทเชียส ซึ่งในภายหลัง ฮอรัสได้หันมาเหยียดหยามแนวคิดทางปรัชญา เขาได้ปรากฏตัวเป็นคู่สนทนาในมาโครเบียส ที่แซทเทอร์นาเลีย ใน ค.ศ. 384 เขาได้มาเป็นเพื่อนกับซิมมาชุส ผู้ซึ่งได้กล่าวสดุดีแด่เขาต่อนีโกมาชุส ฟลาเวียนุสในเวลาต่อมา
Notes.
<templatestyles src="Reflist/styles.css" />
อภินิหารไวกิ้งพิชิตมังกร (ภาพยนตร์)

อภินิหารไวกิ้งพิชิตมังกร  เป็นภาพยนตร์แอนิเมชัน 3 มิติ ของดรีมเวิร์กสแอนิเมชัน ปี ค.ศ. 2010 ที่ได้เอาแบบจากหนังสือเรื่อง "How to Train Your Dragon" ในปี 2003 ภาพยนตร์เรื่องนี้มีภาคต่อคือ อภินิหารไวกิ้งพิชิตมังกร 2
ภาพยนตร์เรื่องนี้ได้นำกลับมาทำใหม่เป็นเวอร์ชันคนแสดงใน พ.ศ. 2567 โดยยูนิเวอร์แซลสตูดิโอส์ ร่วมกับดรีมเวิร์กแอนิเมชัน และมาร์คแพท โปรดักชัน ถือเป็นภาพยนตร์แอนิเมชันเรื่องแรกของดรีมเวิร์กแอนิเมชันที่ได้นำกลับมาทำใหม่เป็นเวอร์ชันคนแสดงจริง ภาพยนตร์มีกำหนดฉายในวันที่ 12 มิถุนายน พ.ศ. 2568
เนื้อเรื่องย่อ.
เป็นเรื่องราวของหนุ่มน้อยไวกิ้งนาม ฮิคคัพ ผู้อาศัยอยู่บนเกาะเบิร์ค ที่ซึ่งการสู้รบปรบมือกับมังกรเป็นเรื่องธรรมดาของชีวิต มุมมองหัวก้าวหน้าและอารมณ์ขันแบบจิกกัดของเขาทำให้เขาไม่เป็นที่ชื่นชอบของคนทั้งเผ่าหรือแม้แต่ตัวหัวหน้าเผ่า…สโต๊ยค์ เดอะ วาสต์ ที่บังเอิญเป็นพ่อของฮิคคัพเองเสียด้วย เมื่อฮิคคัพต้องร่วมฝึกมังกรกับหนุ่มสาวชาวไวกิ้งคนอื่น ๆ ซึ่งรวมถึงแอสทริด, สนอทเลาท, ฟิชเลก, และฝาแฝดรัฟนัท และทัฟนัท เขาก็มองว่ามันเป็นโอกาสที่จะพิสูจน์ว่าตัวเขาก็มีคุณสมบัติในการเป็นนักรบเช่นกัน แต่เมื่อเขาได้พบ และได้ผูกมิตร กับมังกรบาดเจ็บ โลกของเขาก็พลิกตารปัตร และสิ่งที่เริ่มต้นเป็นโอกาสในการพิสูจน์ตัวเองเพียงหนึ่งเดียวของฮิคคัพก็เปลี่ยนกลายเป็นโอกาสที่จะสร้างอนาคตใหม่ให้กับคนทั้งเผ่าไปในที่สุด
เป็นผู้นำของเผ่าไวกิ้ง และ เป็นบิดาของ Hiccup
บัญญัติ จันทน์เสนะ

บัญญัติ จันทน์เสนะ (เกิด 29 ตุลาคม พ.ศ. 2487) อดีตสมาชิกสภานิติบัญญัติแห่งชาติ รองประธานกรรมการคณะกรรมการที่ปรึกษาการบริหารและการพัฒนาจังหวัดชายแดนภาคใต้ ในรัฐบาล พลเอก ประยุทธ์ จันทร์โอชา ประธานมูลนิธิสวนประวัติศาสตร์ พลเอกเปรม ติณสูลานนท์ เป็นอดีตรัฐมนตรีช่วยว่าการกระทรวงมหาดไทย และผู้แทนคณะรัฐมนตรี
ในคณะกรรมาธิการวิสามัญกิจการสภานิติบัญญัติแห่งชาติ ในรัฐบาลของพลเอกสุรยุทธ์ จุลานนท์ และอดีตผู้อำนวยการศูนย์อำนวยการบริหารจังหวัดชายแดนภาคใต้ (ศอ.บต.)
ประวัติ.
นายบัญญัติ จันทน์เสนะ เกิดเมื่อวันที่ 29 ตุลาคม พ.ศ. 2487 ที่ตำบลตะเครียะ อำเภอระโนด จังหวัดสงขลา จบการศึกษาชั้นประถมศึกษาจากโรงเรียนวัดเกษตรชลธี ชั้นมัธยมศึกษาจากโรงเรียนมหาวชิราวุธ จังหวัดสงขลา ต่อมาได้เข้าศึกษาระดับปริญญาตรีที่วิทยาลัยวิชาการศึกษาบางแสน และจบปริญญาโท ด้านรัฐประศาสนศาสตร์ จากสถาบันบัณฑิตพัฒนบริหารศาสตร์
ด้านชีวีตครอบครัว สมรสกับนางวรรณา จันทน์เสนะ (บุตรสาวกำนันวร ทวีรัตน์) มีบุตร 1 คน
การทำงาน.
นายบัญญัติ จันทน์เสนะ เริ่มรับราชการในสังกัดกรมการปกครอง กระทรวงมหาดไทย ในตำแหน่ง วิทยากรโท เมื่อปี พ.ศ. 2513 เป็นปลัดอำเภอนาทวี ในปี พ.ศ. 2514 จากนั้นจึงได้รับการเลื่อนตำแหน่งเป็นจ่าจังหวัดสงขลา และเป็นนายอำเภอในปี พ.ศ. 2521 เคยดำรงตำแหน่งนายอำเภอ 3 อำเภอ คือ อำเภอควนกาหลง จังหวัดสตูล อำเภอรัตภูมิ และอำเภอเมืองสงขลา จังหวัดสงขลา และได้รับแต่งตั้งเป็นปลัดจังหวัดสงขลา ในปี พ.ศ. 2531
ต่อมาในปี พ.ศ. 2533 ได้รับการแต่งตั้งเป็นรองผู้ว่าราชการจังหวัดพัทลุง และจังหวัดสงขลา ในปี พ.ศ. 2534 จนได้รับตำแหน่งผู้ว่าราชการจังหวัดยะลา วันที่ 2 กันยายน พ.ศ. 2534 ได้รับพระราชทานยศ นายกองเอก
ในปี พ.ศ. 2536 และจังหวัดนครศรีธรรมราช จังหวัดสงขลา ในปี พ.ศ. 2537 และพ.ศ. 2538 ตามลำดับ ซึ่งผลงานการบริหารราชการในพื้นที่จังหวัดภาคใต้เป็นที่ประจักษ์ จนกระทั่งได้รับตำแหน่งรองปลัดกระทรวงมหาดไทย และผู้อำนวยการศูนย์อำนวยการบริหารจังหวัดชายแดนภาคใต้ (ศอ.บต.) ในปี พ.ศ. 2543 และเป็นอธิบดีกรมที่ดิน ในปี พ.ศ. 2545 จนเกษียณอายุราชการ
งานการเมือง.
นายบัญญัติ จันทน์เสนะ ได้รับโปรดเกล้าฯ แต่งตั้งเป็นรัฐมนตรีช่วยว่าการกระทรวงมหาดไทย ในรัฐบาลของพลเอกสุรยุทธ์ จุลานนท์ ในการจัดตั้งรัฐบาลหลังการรัฐประหารในประเทศไทย พ.ศ. 2549 ต่อมาในปี พ.ศ. 2557 นายบัญญัติ ได้รับแต่งตั้งเป็นสมาชิกสภานิติบัญญัติแห่งชาติ ภายหลังการรัฐประหารอีกครั้งในประเทศไทย
ฌักแห่งมอแล

ฌักแห่งมอแล (ป. ค.ศ. 1240–1250 – 11 หรือ 18 มีนาคม ค.ศ. 1314) บางครั้งสะกดเป็น "Molai" เป็นผู้นำคนที่ 23 และคนสุดท้ายของอัศวินเทมพลาร์ ดำรงตำแหน่งก่อนวันที่ 20 เมษายน ค.ศ. 1292 จนกระทั่งuภาคีถูกยุบโดยคำสั่งของสมเด็จพระสันตะปาปาคลีเมนต์ที่ 5 ใน ค.ศ. 1312 แม้ว่าจะทราบเรื่องราวชีวิตและผลงานที่แท้จริงของเขาไม่มากนัก ยกเว้นช่วงปีสุดท้ายของการเป็นผู้นำเทมพลาร์ แต่เขาก็เป็นหนึ่งในอัศวินเทมพลาร์ที่มีชื่อเสียงที่สุด
เป้าหมายของฌักแห่งมอแลในฐานะผู้นำคือปฏิรูปภาคีและแก้ไขสถานะการณ์ในดินแดนศักดิ์สิทธิ์ในช่วงที่ตกต่ำของสงครามครูเสด การสนับสนุนสงครามครูเสดทางยุโรปมีแต่จะลดน้อยลง และมีแรงกดดันอื่นที่พยายามสลายภาคีและยึดเอาทรัพย์สินของเทมพลาร์มาเป็นของตน พระเจ้าฟิลิปที่ 4 แห่งฝรั่งเศสผู้เป็นหนี้เทมพลาร์จำนวนมากได้สั่งจับกุมมอแลและอัศวินเทมพลาร์ชาวฝรั่งเศสคนอื่น ๆ ใน ค.ศ. 1307 และทรมานให้สารภาพผิดในข้อหาเท็จ เมื่อมอแลกลับคำรับสารภาพในภายหลัง พระเจ้าฟิลิปจึงสั่งประหารโดยการเผาทั้งเป็นบนเกาะกลางแม่น้ำแซนที่หน้ามหาวิหารน็อทร์-ดามแห่งปารีสในเดือนมีนาคม ค.ศ. 1314 เป็นการยุติภาคีเทมพลาร์ที่มีอายุหลายศตวรรษและผู้นำคนสุดท้ายอย่างกระทันหัน ส่งให้ฌักแห่งมอแลกลายเป็นตำนาน
วัยเด็ก.
ชีวิตช่วงต้นของฌักแห่งมอแลเป็นที่รู้จักน้อยมาก แต่เขาน่าจะเกิดที่มอแล จังหวัดโอต-โซน เคาน์ตีบูร์กอญ ในเวลานั้นเป็นดินแดนที่ปกครองโดยอ็อทโทที่ 3 ซึ่งอยู่ในจักรวรรดิโรมันอันศักดิ์สิทธิ์ และปัจจุบันอยู่ในพื้นที่แคว้นฟร็องช์-กงเต ประเทศฝรั่งเศสตะวันออกเฉียงเหนือ ปีเกิดของเขาไม่แน่ชัด แต่หากพิจารณาจากคำบอกเล่าที่กล่าวในระหว่างการพิจารณาคดีครั้งหลัง น่าจะอยู่ราว ค.ศ. 1240–1250
โรงเรียนสันติวิทยา (จังหวัดเชียงราย)

โรงเรียนสันติวิทยา (คำเมือง:) ตั้งอยู่ในตำบลรอบเวียง อำเภอเมืองเชียงราย จังหวัดเชียงราย
ประวัติโรงเรียน.
พ.ศ. 2509 รัฐบาลพม่าเปลี่ยนแปลงการปกครอง ซิสเตอร์คณะมารีอาบัมบีนา (แปลว่า พระนางมารีอาบังเกิด) จำนวน 3 ท่าน ได้ถูกส่งตัวออกนอกประเทศพม่า ในข้อหาเป็นชาวต่างชาติ ซิสเตอร์ทั้ง 3 ท่าน จึงมุ่งหน้าเข้าสู่ประเทศไทยทางด้านอำเภอแม่สาย จังหวัดเชียงราย
มุขนายกลูเซียง แบร์นาร์ ลากอสต์ ประมุขมิสซังโรมันคาทอลิกเชียงใหม่ในขณะนั้นได้จัดซื้อที่ดินในเชียงรายเพื่อสร้างบ้านพักให้แก่คณะซิสเตอร์ และได้ส่งบาทหลวง คือ บาทหลวงอูร์บานีมาประจำ
ที่เชียงราย บาทหลวงอูร์บานี ได้สร้างโบสถ์ หอพักสถานฝึกอาชีพหญิงสาวยากจน และต่อมาในปี พ.ศ. 2512 ได้สร้างโรงเรียนเพื่อเป็นที่ให้การอบรมสั่งสอนแก่กุลบุตรธิดาชาวเชียงราย โดยตั้งชื่อโรงเรียนว่า "โรงเรียนสันติวิทยา"
พ.ศ. 2533 มุขนายกยอแซฟ สังวาลย์ ศุระสรางค์ ประมุขมิสซังเชียงใหม่องค์ก่อนได้ขอให้คณะภคินีเซนต์ปอล เดอ ชาร์ตร มาช่วยดำเนินงานกิจการของโรงเรียนแทนซิสเตอร์คณะมารีอาบัมบีนาที่ย้ายไปแพร่ ธรรมในเขตอำเภอเวียงป่าเป้า จังหวัดเชียงราย ภคินีคณะเซนต์ปอล เดอ ชาร์ตร ได้ช่วยดำเนินกิจการโรงเรียน สันติวิทยามาจนถึงปัจจุบัน
ปัจจุบัน บาทหลวงพงษ์ศักดิ์ นารินรักษ์ เป็นผู้รับใบอนุญาต และเซอร์แอนนี สนเจริญ เป็นผู้จัดการและผู้อำนวยการ จัดการเรียนการสอนตามหลักสูตรกระทรวงศึกษาธิการ ตั้งแต่ชั้นอนุบาลปีที่ 1 ถึงมัธยมศึกษาปีที่ 4 โดยมุ่งเน้นด้านภาษาอังกฤษและการใช้เทคโนโลยี รวมทั้งมีการจัดกิจกรรมส่งเสริมและพัฒนาความรู้ ความถนัด ความสามารถด้านวิชาการ ควบคู่กับด้านคุณธรรม จริยธรรม ศิลปะและวัฒนธรรมไทยตามจุดมุ่งหมายของหลักสูตรการศึกษาของโรงเรียนดำเนินการตามนโยบายของกลุ่มโรงเรียนในเครือมิสซังเชียงใหม่ และโรงเรียนยังมีปรัชญาการศึกษาที่ชัดเจนว่า "จริยธรรมงามเด่น มุ่งเน้นการศึกษา คงค่าความเป็นไทย ก้าวไกลเทคโนโลยี" ซึ่งคณะบริหารได้ยึดเป็นแนวปฏิบัติในการบริหารโรงเรียนอย่างมีประสิทธิภาพ
จูโอ ไดเร็นคิ

<ns>0</ns>
 <revision>
 <parentid>7504808</parentid>
 <timestamp>2020-11-21T03:31:27Z</timestamp>
 <contributor>
 <username>Narutzy</username>
 </contributor>
 <origin>9142759</origin>
 <model>wikitext</model>
 <format>text/x-wiki</format>
จูโอ ไดเร็นคิ เป็นอดีตหัวหน้าหน่วยที่ 10 เป็นหัวหน้าหน่วยคนแรกของหน่วยที่ 10 ในสมัยนั้นเขาเป็นคนที่แข็งแกร่งที่สุดใน 13 หน่วยพิทักษ์ และเป็นคนที่ใจดีมีคนนับถือ คำปลดปล่อย "จงกำเนิดใหม่" ดาบคือ โยโกสึกะเท็นโซ (ลำแสงนับหมื่น)ซึ่งเป็นดาบที่แข็งแกร่งที่สุดในบรรดาดาบฟันวิญญาณ ความสามารถ "สามารร่วมร่างกับวิถีผนึกแล้วกำเนิดเป็นดาบฟันวิญญาณเล่มใหม่" ชื่อของการปลดปล่อยสวัสดิกะของจูโอคือ "โยโกสึกะเท็นโซ โซเนเดะมารุชิน" (ลำแสงนับหมื่นได้ถือกำเนิดใหม่)
จูโอ ไดเร็นคิ อดีตหัวหน้าหน่วยที่ 10 แห่ง 13 หน่วยพิทักษ์
ลักษณะ/อุปนิสัย.
ชอบอ่านหนังสือการ์ตูน ขี้เล่น และเป็นกันเองกับสมาชิกในหน่วย แต่ถ้าเวลาต่อสู้หรือใครมาทำร้ายสมาชิกในหน่วยล่ะก็นิสัยจะเปลี่ยนเป็นอีกคนหนึ่งเลยที่เดียว คือจะฆ่าสิ่งที่ขวางหน้ายกเว้นสมาชิกในหน่วยเดียวกันแต่พอโกรธขึ้นมามักจะไม่มีใครเข้าไปยุ่งเพราะกลัวโดนลูกหลง เคารพ ยามาโมโตะ เก็นริวไซ ชิเงคุนิ อย่างพ่อ เพราะเป็นคนที่เก็บเขามาเลี้ยงโดยไม่รู้ว่าเขาเป็นลูกครึ่งยมทูตเละอารันคา
ประวัติ.
ในตอนที่ยามาโมโตะ เก็นริวไซ ชิเงคุนิเก็บเขามาเลี้ยงได้เจอเขาที่หน้าโรงเรียนยมทูตจึงเกิดความสงสารจึงเก็บมาเลี้ยงและสอนทุกอย่างให้กับเขา
วันเกิด / 2 กันยายน
สีผม / สีเหลืองทอง 
สีตา / สีแดง
ส่วนสูง / 195 เซนติเมตร 
น้ำหนัก / 41 กิโลกรัม (ผอมจังผอมเลยเกิน)
ดาบฟันวิญญาณ / โยโกสึกะเท็นโซ 
คำปลดปล่อย /จงกำเนิดใหม่ 
บังไค / โยโกสึกะเท็นโซ โซเนเดะมารุชิน
ความชอบส่วนตัว / ฝึกให้สมาชิกในหน่วย
ความถนัดส่วนตัว / นอนหลับได้ทุกสถานที่เมื่ออยากหลับ
สิ่งที่ชอบ / นัทโตะ 
สิ่งที่ไม่ชอบ / คนที่ไม่ยอมฟังใคร 
การพักผ่อนสบายๆในวันหยุด /เที่ยวเมืองลุคอน
บทบาท.
ภาคไอเซ็นบุกโลกมนุษย์
ได้ฆ่าอิจิมาร งินแล้วหายตัวไป หลังจากจบศึกปะทะไอเซ็นก็ได้โผล่ออกมาที่ที่ทำการหน่วยที่10
ดาบฟันวิญญาณ.
ขั้นต้น (ชิไค)
ชื่อ : โยโกสึกะเท็นโซ (ลำแสงนับหมื่น) 
ท่วงทำนองวิญญาณ : "จงกำเนิดใหม่ " 
ลักษณะ : กระจายกลายเป็นลำแสงเล็กๆรอบกลาย
รูปร่างที่แท้จริง : เป็นนักพรตหนุ่มหน้าตาดีที่คอยปกป้องผู้คนให้รอดพ้นจากอันตราย
ความสามารถ : รวมร่างกับวิถีผนึกและกำเนิดขึ้นมาเป็นดาบฟันวิญญาณเล่มใหม่โดยมีพลังของวิถีผนึกนั้นอยู่ เละสามารถรวมร่างกับวิถีผนึกได้ที่ละหลายๆชนิด
ขั้นปลดปล่อยสวัสดิกะ (บังไค)
ชื่อ : โยโกสึกะเท็นโซ โซเนเดะมารุชิน (ลำแสงนับหมื่นได้ถือกำเนิดใหม่)
ลักษณะ :เป็นวงแหวนรอบเท้าและมือทั้งสองข้างและสามารถสร้างลำแสงมารวมร่างกับวิถีมารเท่าไหร่ก็ได้สามารถลอยได้และสร้างบาเรียปกกันอันตรายและสามารถสร้างบอลแสงไปล้อมรอบดาบฟันวิญญาณขั้น(ชิได)และ(บังไค)ของอีกฝ่ายและทำลายได้และสามารถนำแสงจากบอลแสงนั้นมาสร้างดาบฟันวิญญาณเล่มที่ถูกทำลายให้ถือกำเนิดใหม่ได้และสามารถสร้างดาบฟันวิญญาณที่ถูกทำลายโดยวิธีอื่นโดยต้องมีเศษชิ้นส่วนของดาบฟันวิญญาณนั้นจึงจะสามารถสร้างใหม่ได้โดยจะอัปเกรดดาบขึ้นด้วย
เห็ดนางฟ้า

เห็ดนางฟ้า หรือ เห็ดนางรมอินเดีย  เป็นเห็ดในตระกูลเห็ดนางรม มีผู้พบเห็นครั้งแรกที่เมืองชัมมู ประเทศอินเดีย 
ในประเทศไทย กองวิจัยโรคพืช กรมวิชาการเกษตร ได้นำเชื้อเห็ดชนิดนี้มาจาก American Type Culture Collection เมื่อประมาณปี ค.ศ. 1977 ทดลองเพาะแล้วพบว่าเจริญเติบโตได้ดี นอกจากนี้ยังมีการนำเข้าเห็ดนางฟ้าอีกสายพันธุ์หนึ่งจากประเทศภูฏาน จึงเรียกว่าเห็ดนางรมภูฏาน ที่นิยมเพาะปลูกเพื่อการค้า
การบุกครองแอลเบเนียของอิตาลี

การรุกรานแอลเบเนียของอิตาลี (7-12 เมษายน ค.ศ. 1939) เป็นการรบระยะสั้นระหว่างราชอาณาจักรอิตาลีกับราชอาณาจักรแอลเบเนีย ซึ่งสิ้นสุดลงด้วยความพ่ายแพ้ของแอลเบเนีย ความขัดแย้งเป็นผลมาจากนโยบายขยายตัวของผู้เผด็จการอิตาลี มุสโสลินี แอลเบเนียถูกยึดครองอย่างรวดเร็วโดยกองกำลังอิตาลี พระเจ้าซ็อกที่ 1 ทรงถูกเนรเทศ และแอลเบเนียกลายเป็นรัฐในอารักขาของอิตาลีหลังจากสงคราม
แอลเบเนียมีความสำคัญทางยุทธศาสตร์อย่างมากสำหรับราชอาณาจักรอิตาลี โดยที่นักยุทธศาสตร์มองว่า โวโรร่าและเกาะซาแซน ที่ทางเข้าอ่าวโวโรร่า จะเป็นประโยชน์แก่อิตาลีอย่างมากในการควบคุมทางเข้าทะเลเอเดรียติก นอกจากนี้ แอลเบเนียยังสามารถเป็นหัวหาดของอิตาลีในแถบบอลข่าน ก่อนหน้าสงครามโลกครั้งที่หนึ่ง อิตาลีและจักรวรรดิออสเตรีย-ฮังการี ได้ควบคุมการสร้างรัฐแอลเบเนียอิสระ เมื่อสงครามอุบัติขึ้น อิตาลีได้ทำลายโอกาสที่จะยึดครองส่วนใต้ของแอลเบเนีย เพื่อหลีกเลี่ยงมิให้มันถูกยึดครองโดยออสเตรีย-ฮังการี แต่ความสำเร็จของออสเตรีย-ฮังการีก็ไม่ยืนยาว ปัญหาภายในหลังสงครามและการต่อต้านของแอลเบเนียที่ยุทธการโวโรร่าได้ทำให้อิตาลีต้องถอนตัวออกในปี ค.ศ. 1920
เมื่อมุสโสลินียึดอำนาจในอิตาลีเขาก็มีความสนใจต่อการยึดแอลเบเนีย อิตาลีเริ่มรุกของเศรษฐกิจในแอลเบเนีย 1925 เมื่อแอลเบเนียอิตาลีตกลงเพื่ออนุญาตให้ใช้ประโยชน์จากทรัพยากรแร่ของแอลเบเนียแก่อิตาลี ที่ตามด้วย สนธิสัญญาติรานาครั้งที่หนึ่ง ใน 1926 และ สนธิสัญญาติรานาครั้งที่สอง ในปี 1927 ภารกิจเร่งด่วนของอิตาลีและแอลเบเนียเข้าสู่พันธมิตรป้องกันรัฐบาลแอลเบเนีย เศรษฐกิจและมีการอุดหนุนโดยสินเชื่ออิตาลีกองทัพแอลเบเนียได้รับการฝึกอบรมโดยอาจารย์ทหารอิตาลีและชำระค่าการเป็นอาณานิคมอิตาลีเป็นกำลังใจ แม้จะมีอิทธิพลอิตาลีแข็งแกร่ง พระเจ้าซ็อกแห่งแอลเบเนียไม่ยอมให้ครบถ้วนเพื่อต้องการผลักดันฝ่ายอิตาลี ใน 1931 เขาเปิดเผยขึ้นเพื่อชาวอิตาเลียนที่ไม่ยอมต่ออายุสนธิสัญญาติรานาครั้งที่หนึ่ง แอลเบเนียหลังจากลงนามในสัญญาการค้ากับ ยูโกสลาเวีย และ สาธารณรัฐกรีซที่สอง ในปี 1934 มุสโสลินีพยายามทำการข่มขู่ชาวแอลเบเนีย โดยส่งกองเรือรบไปแอลเบเนีย